61994TJ0115_MT
Partijiet
Motivi tas-sentenza
Parti operattiva
Partijiet
Fil-kawża T-115/94,
Opel Austria GmbH, li qabel kienet magħrufa bħala General Motors Austria GmbH, kumpannija stabbilita taħt id-dritt Awstrijak, bl-uffiċċju rreġistrat tagħha fi Vjenna, irrappreżentata minn Dirk Vandermeersch, avocat fl-avukatura ta' Brussell, u Till Müller-Ibold, Rechtsanwalt fi Frankfurt am Main, b’indirizz għan-notifika fil-Lussemburgu fl-uffiċċji ta’ Arendt u Medernach, 8-10 Rue Mathias Hardt,
rikorrenti
sostnuta mir-
Repubblika ta’ l-Awstrija, inizjalment irrappreżentata minn Irène Janisch, Kommissärin fil-Ministeru Federali ta' l-Ekonomija, u mbagħad minn Beatrix Matousek-Horak, Rätin fl-istess Ministeru, bħala aġenti, assistiti minn Christian Kremer avocat fl-avukatura tal-Lussemburgu, b’indirizz għan-notifika fil-Lussemburgu fl-Ambaxxata Awstrijaka, 3 Rue des Bains,
intervenjenti
vs
Il-Kunsill ta’ l-Unjoni Ewropea, irrappreżentat minn Bjarne Hoff-Nielsen, konsulent legali, bħala aġent, u Hans-Jürgen Rabe u Georg M. Berrisch, Rechtsanwälte f'Amburgu u Brussell, b’indirizz għan-notifika fil-Lussemburgu għand Bruno Eynard, Direttur Ġenerali tad-Direttorat tal-Kwistjonijiet Legali tal-Bank Ewropew ta’ l-Investiment, 100 Boulevard Konrad Adenauer,
konvenut
sostnut mill-
Kummissjoni tal-Komunitajiet Ewropej, irrappreżentata minn John Forman, konsulent legali, Eric White u Theofanis Christoforou, membri tas-Servizz Legali, bħala aġenti, b’indirizz għan-notifika fil-Lussemburgu għand Carlos Gómez de la Cruz, membru tas-Servizz Legali, Centre Wagner, Kirchberg,
intervenjenti
li għandha bħala suġġett talba għall-annullament tar-Regolament tal-Kunsill (KE) Nru 3697/93, ta' l-20 ta’ Diċembru 1993, li jirtira konċessjonijiet ta’ tariffi skond l-Artikolu 23(2) u l-Artikolu 27(3)(a) tal-Ftehim ta’ Kummerċ Ħieles bejn il-Komunità u l-Awstrija (General Motors Austria) (ĠU 1993 L 343, p. 1),
IL-QORTI TAL-PRIM'ISTANZA TAL-KOMUNITAJIET EWROPEJ (Ir-Raba' Awla),
komposta minn K. Lenaerts, President, P. Lindh u J. D. Cooke, Imħallfin,
Reġistratur: H. Jung
wara li rat il-proċedura bil-miktub u wara l-proċedura orali tad-19 ta' Settembru 1996,
tagħti l-preżenti
Sentenza
Motivi tas-sentenza
Qafas Legali u l-fatti li wasslu għall-kawża
1. Dan ir-rikors huwa intiż għall-annullament tar-Regolament tal-Kunsill (KE) Nru 3697/93, ta' l-20 ta’ Diċembru 1993, li jirtira konċessjonijiet ta’ tariffi skond l-Artikolu 23(2) u l-Artikolu 27(3)(a) tal-Ftehim ta’ Kummerċ Ħieles bejn il-Komunità u l-Awstrija (General Motors Austria) (ĠU 1993 L 343, p. 1; aktar 'il quddiem ir-'"regolament kontenzjuż"). Dan ir-regolament ġie adottat fuq il-bażi ta’ l-Artikolu 113 tat-Trattat KE u tad-dispożizzjonijiet tar-Regolament tal-Kunsill (KEE) Nru 2837/72, tad-19 ta’ Diċembru 1972, dwar il-miżuri ta' salvagwardja previsti fil-Ftehim bejn l-Komunità Ekonomika Ewropea u r-Repubblika ta’ l-Awstrija (ĠU, L 300, p. 94, aktar 'il quddiem ir-"Regolament Nru 2837/72"), kif emendat mir-Regolament tal-Kunsill (KEE) Nru 638/90 tal-5 ta’ Marzu 1990 (ĠU 1990 L 74, p. 1).
2. L-Artikolu 1 tar-regolament kontenzjuż jipprovdi li:
"Dazju ta’ 4.9% fuq l-importazzjoni ta' gearboxes
F-15 għal karozzi, iffabbrikati minn General Motors Awstrija, li jaqgħu taħt il-kodiċi ex CN 8708 40 10 (kodiċi addizzjonali Taric 8996; oħrajn: kodiċi addizzjonali Taric 8997) u li joriġinaw fl-Awstrija skond it-tifsira tal-Protokoll Nru 3 tal-Ftehim dwar il-Kummerċ Ħieles bejn il-Komunità u l-Awstrija, qiegħed jerġa' jiġi stabbilit.
Dan id-dazju ta’ 4.9% ser japplika sakemm il-Kunsill, fuq proposta tal-Kummissjoni, jikkonkudi li l-għajnuna in kwistjoni m'għadx għandha l-effett li tfixkel il-kompetizzjoni u l-kummerċ, jew għal perijodu massimu ekwivalenti għall-perijodu medju tat-tnaqqis fil-valur fiskali" [Traduzzjoni mhux uffiċjali]
3. Ir-rikorrenti, Opel Austria GmbH, li qabel kienet magħrufa bħala General Motors Austria GmbH, kumpannija mwaqqfa taħt il-liġijiet ta’ l-Awstrija, hija sussidjarja ta’ General Motors Corporation, Detroit, kumpannija mwaqqfa taħt il-liġi Amerikana. Hija l-produttur uniku gearboxes
F-15. Hija ilha tesportahom lejn il-Komunità mill-1993.
4. Bejn l-1989 u 1990 il-grupp General Motors, li jinkludi r-rikorrenti, dehrlu illi kellu joħloq kapaċitajiet ta’ produzzjoni għal cylinder heads, cam shafts
u gearboxes
manwali biex jintużaw f’magni ġodda sabiex ikun jista' jissodisfa l-ħtiġijiet taċ-ċentri ta' produzzjoni tiegħu fl-Ewropa.
5. Matul il-proċess ta’ evalwazzjoni tas-sit industrijali, li matulu l-impjanti tal-General Motors fil-Ġappun, fil-Brazil, fl-Ungerija u fl-Awstrija kienu kkunsidrati, kif ukoll sit fiċ-Ċekoslovakkja, l-awtoritajiet Awstrijaċi indikaw illi huma kienu jipprevedu li jagħtu għajnuna pubblika lir-rikorrenti, sakemm l-investiment jissodisfa ċerti kundizzjonijiet stabbiliti mid-dritt Awstrijak.
6. F’Marzu 1991 ir-Repubblika ta’ l-Awstrija u r-rikorrenti informaw lill-Kummissjoni bl-intenzjoni tal-Gvern Awstrijak li jagħti għajnuna lir-rikorrenti għal investimenti biex ikabbar il-produzzjoni ta’ gearboxes, cam shafts
u cylinder heads
fil-fabbrika tar-rikorrenti f’Aspern/Vjenna.
7. Fid-19 ta’ Marzu 1991 inżammet laqgħa informali fil-Kummissjoni bejn rappreżentanti tal-Gvern Awstrijak u tar-rikorrenti u uffiċjali tad-Direttorat Ġenerali tal-Kompetizzjoni tal-Kummissjoni (DĠ IV). Matul din il-laqgħa, il-proġett ta' l-investiment tar-rikorrenti u ta' l-għajnuna li r-Repubblika ta’ l-Awstrija kienet qiegħda tipprevedi li tagħtiha ġew ippreżentati. L-uffiċjali tad-DĠ IV mbagħad għamlu numru ta’ mistoqsijiet lill-Gvern Awstrijak u lir-rikorrenti. Il-Gvern Awstrijak wieġeb għal dawn il-mistoqsijiet b’faks ta' l-20 ta’ Marzu 1991 u r-rikorrenti b’faks tal-21 ta’ Marzu 1991.
8. F’nofs April 1991 kien hemm xi konversazzjonijiet bit-telefon bejn id-DĠ IV u l-Gvern Awstrijak u bejn id-DĠ IV u r-rikorrenti.
9. Fis-26 ta’ April 1991, il-Gvern Awstrijak indika lir-rikorrenti li l-għajnuna kienet waslet biex tingħata u illi huwa kien jikkunsidra kompatibbli ma’ l-Artikoli 23 u 27 tal-Ftehim ta’ Kummerċ Ħieles bejn l-Awstrija u l-Komunità (aktar 'il quddiem il-"FKL"), li ġie konkluż bis-saħħa tar-Regolament tal-Kunsill (KEE) Nru 2836/72, tad-19 ta’ Diċembru 1972, dwar il-konklużjoni ta' ftehim bejn il-Komunità Ekonomika Ewropea u r-Repubblika ta’ l-Awstrija u li adotta dispożizzjonijiet għall-applikazzjoni tiegħu (ĠU, L 300, p.1). Huwa awtorizza lir-rikorrenti tibda l-investiment minkejja li l-ftehim fuq l-għajnuna ma kienx għadu ġie formalment konkluż mal-Gvern.
10. Skond il-Kunsill, matul laqgħa tat-22 ta’ Lulju 1991 bejn il-Viċi President tal-Kummissjoni, Sir Leon Brittan, u rappreżentanti ta’ partit politiku Awstrijak, liema laqgħa kienet tikkonċerna s-sħubija tar-Repubblika ta’ l-Awstrija fl-Unjoni Ewropea, f'konversazzjoni ma' l-Ambaxxatur ta' l-Awstrija, Sir Leon Brittan semma l-għajnuna mogħtija lir-rikorrenti.
11. Ix-xogħolijiet fuq il-pedamenti ta' l-impjanti tar-rikorrenti f’Aspern/Vjenna bdew fis-27 ta’ Lulju 1991.
12. Il-Kummissjoni adottat l-opinjoni tagħha dwar l-applikazzjoni ta’ l-Awstrija għal sħubija [SEC (91) 1590 finali] fl-1 ta’ Awwissu 1991. F’din l-opinjoni, li kienet ippubblikata fil- Bulettin tal-Komunitajiet Ewropej - Suppliment
Nru 4/92, il-Kummissjoni semmiet, fir-rigward ta’ għajnuna mill-Istat, illi għalkemm il-volum ta’ għajnuna mill-Istat Awstrijak kien naqas matul l-aħħar snin, l-applikazzjoni tar-regoli Komunitarji kellha tirriżulta f’bidla sinjifikanti fis-sistema fl-Awstrija. F’dan ir-rigward, hija qalet, b'mod partikolari, illi: "eżempji riċenti ta’ għajnuna lill-industrija tal-karozzi juru li, anki mingħajr skema ta' għajnuna settorjali favur din l-industrija, l-użu ta’ mezzi bħall-Financial Guarantee Act (General Motors) [... jagħmel] sorveljanza attenta ta’ l-impatt settorali ta’ l-għajnuna Awstrijaka neċessarja".
13. Fil-21 ta’ Lulju 1992, ir-rikorrenti kkonkludiet ftehim mal-Finanzierungsgarantiegesellschaft li, permezz tiegħu, ingħatat għajnuna ta' 10% sa massimu ta’ OS 450 miljun għal investiment totali massimu li hu eliġibbli għas-sussidju ta' OS 4.5 biljun. Fl-1 ta’ Diċembru 1992, ir-rikorrenti kkonkludiet ftehim simili mal-belt ta' Vjenna li bih ngħatat għajnuna supplementari ta’ 5% sa massimu ta’ OS 225 miljun.
14. Matul Ottubru 1992 il-Kummissjoni indikat bil-fomm lill-awtoritajiet Awstrijaċi li hija xtaqet tqajjem problema li kien hemm ir-riskju li l-proġett General Motors joħloq.
15. Fil-21 ta’ Diċembru 1992, id-Direttur Ġenerali tal-Direttorat Ġenerali tal-Kummissjoni għar-Relazzjonijiet Ekonomiċi Esterni (DĠ I) bagħat ittra lill-Ambaxxatur Awstrijak fi Brussel fejn informah illi, skond is-servizzi kompetenti tal-Kummissjoni, l-investiment minn General Motors f’Aspern ma kienx jikkonforma mad-dispożizzjonijiet tal-FKĦ u staqsieh biex jistieden lill-awtoritajiet Awstrijaċi jieħdu pożizzjoni f’dak ir-rigward qabel mal-Kummissjoni tressaq formalment il-kwistjoni quddiem il-Kumitat Konġunt tal-FKĦ.
16. Il-Kummissjoni ressqet il-kwistjoni quddiem il-Kumitat Konġunt tal-FKĦ fil-laqgħa tiegħu tal-25 ta’ Frar 1993. F’din il-laqgħa hija kkomunikat lill-Gvern Awstrijak kwestjonarji ddatati 17 u 24 ta’ Frar 1993 u nota ta’ informazzjoni ddatata 17 ta’ Frar 1993 li tiġbor fil-qosor il-pożizzjoni tagħha dwar il-proġett ta’ General Motors f’Aspern.
17. Sussegwentament, inżammu laqgħat tekniċi bejn il-Kummissjoni u r-Repubblika ta’ l-Awstrija fis-16 ta’ Marzu u fil-15 ta’ April 1993. Matul it-tieni laqgħa, rappreżentanti tar-rikorrenti, li ħadu sehem fiha fuq l-istedina tal-Gvern Awstrijak, ippreżentaw lill-Kummissjoni memorandum dwar il-kompattibbiltà ta’ l-għajnuna mogħtija mir-Repubblika ta’ l-Awstrija mal-FKĦ.
18. Matul laqgħa oħra bejn il-Kummissjoni u r-Repubblika ta’ l-Awstrija fil-21 ta’ Ġunju 1993, il-Gvern Awstrijak ta lill-Kummissjoni memorandum tar-rikorrenti dwar l-intensità ta’ l-għajnuna.
19. Fid-29 ta’ Ġunju 1993 il-Kummissjoni ġabret fil-qosor il-pożizzjoni tagħha f’nota interna. Din in-nota ġiet ikkomunikata lir-rikorrenti fid-29 ta’ Novembru 1993.
20. It-tielet memorandum tar-rikorrenti, li jesponi l-kunsiderazzjonijiet politiċi dwar l-għajnuna, ntbagħat lill-Kummissjoni fil-15 ta’ Lulju 1993.
21. Fit-22 ta’ Lulju 1993 il-Kummissjoni adottat il-proposta għar-regolament kontenzjuż.
22. Fit-22 ta’ Novembru 1993, inżammet laqgħa bejn l-uffiċjali tal-Kummissjoni u rappreżentanti tar-Repubblika ta’ l-Awstrija u tar-rikorrenti, dawn ta' l-aħħar ġew mistiedna mir-Repubblika ta’ l-Awstrija. Matul din il-laqgħa l-uffiċjali tal-Kummissjoni reġgħu kkonfermaw li, fil-fehma tagħhom, l-għajnuna la kienet iġġustifikata skond il-FKĦ u lanqas skond il-leġiżlazzjoni Komunitarja. Minkejja dan, skond ir-rikorrenti, huma staqsew jekk parti mill-għajnuna kinitx ingħatat għall-iskopijiet tal-protezzjoni ta’ l-ambjent, tar-riċerka u ta' l-iżvilupp jew tat-taħriġ.
23. Permezz tad-Deċiżjoni tal-Kunsill u tal-Kummissjoni 94/1/KEFA, KE, tat-13 ta' Diċembru 1993, dwar il-konklużjoni tal-Ftehim dwar iż-Żona Ekonomika Ewropea bejn il-Komunitajiet Ewropej, l-Istati Membri tagħhom u r-Repubblika tal-Awstrija, ir-Repubblika tal-Finlandja, ir-Repubblika [ta' l-Iżlanda], il-Prinċipat ta' Liechtenstein, ir-Renju tan-Norveġja, ir-Renju ta' [l-Iżvezja] u l-Konfederazzjoni [Ż]vizzera (ĠU 1994 L 1, p. 1; aktar 'il quddiem id-"Deċiżjoni 94/1") u d-Deċiżjoni 94/2/KEFA, KE tal-Kunsill u l-Kummissjoni, ta’ l-istess data, dwar il-konklużjoni tal-Protokoll li jemenda l-Ftehim dwar iż-Żona Ekonomika Ewropea bejn il-Komunitajiet Ewropej, l-Istati Membri tagħhom u r-Repubblika tal-Awstrija, ir-Repubblika tal-Finlandja, ir-Repubblika [ta' l-Iżlanda], il-Prinċipat ta' Liechtenstein, ir-Renju tan-Norveġja, ir-Renju ta' l-Iżvezja (ĠU 1994, L 1, p. 571; aktar 'il quddiem id-"Deċiżjoni 94/2'"), il-Kunsill u l-Kummissjoni approvaw, għan-nom tal-Komunità Ewropea u l-Komunità Ewropea tal-Faħam u Azzar, il-ftehim dwar iż-Żona Ekonomika Ewropea (aktar 'il quddiem il-"Ftehim ŻEE jew "il-ftehim") u l-Protokoll li jaġġusta l-Ftehim ŻEE, (aktar 'il quddiem "il-protokoll ta’ aġġustament"). Fl-istess jum, il-Komunitajiet, bħala l-aħħar partijiet kontraenti, ddepożitaw l-istrumenti ta’ approvazzjoni tagħhom (ara l-informazzjoni dwar id-data tad-dħul fis-seħħ tal-Ftehim ŻEE u tal-Protokoll ta’ Aġġustament tal-Ftehim ŻEE, ĠU 1994 L 1, p. 606).
24. B’ittra ta' l-14 ta’ Diċembru 1993 ir-rikorrenti bagħtet lill-Kummissjoni memorandum dwar il-kompatibbiltà ta’ l-għajnuna mill-Istat għall-protezzjoni ta’ l-ambjent, ir-riċerka u l-iżvilupp u t-taħriġ mar-regoli interni tal-Komunità. Fil-15 ta’ Diċembru 1993, il-Kummissjoni ppreparat nota ta' informazzjoni li kienet tinkludi kummenti fuq l-imsemmi memorandum. Din in-nota ntbagħtet lir-rikorrenti b’ittra ta' l-1 ta’ Frar 1994.
25. Fl-20 ta’ Diċembru 1993 il-Kunsill adotta r-regolament kontenzjuż.
26. Il-Ftehim ŻEE daħal fis-seħħ fl-1 ta’ Jannar 1994
Proċedura
27. Permezz ta’ rikors irreġistrat fir-Reġistru tal-Qorti tal-Prim'Istanza fil-21 ta’ Marzu 1994, ir-rikorrenti ppreżentat din il-kawża.
28. Il-President tal-Qorti tal-Prim'istanza assenja l-kawża lit-Tieni Awla. Fis-7 ta’ Lulju 1994, il-Qorti tal-Prim'istanza ddeċidiet li tirrinvija l-kawża lil Awla komposta minn tliet imħallfin. Permezz ta’ deċiżjoni tat-23 ta’ Jannar 1995, il-kawża ġiet assenjata lir-Raba’ Awla.
29. Permezz ta' rikors ippreżentat fir-Reġistru tal-Qorti tal-Prim'Istanza fit-12 ta’ Awwissu 1994, il-Kummissjoni talbet sabiex tintervjeni in sostenn tat-talbiet tal-konvenut. Permezz ta' rikors ippreżentat fir-Reġistru tal-Qorti tal-Prim'Istanza fis-26 ta’ Awwissu 1994, ir-Repubblika ta’ l-Awstrija talbet sabiex tintervjeni in sostenn tat-talbiet tar-rikorrenti. L-interventi tal-Kummissjoni u tar-Repubblika ta’ l-Awstrija ġew ammessi b’digrieti tal-President tat-Tieni Awla tas-7 ta’ Ottubru 1994 u l-20 ta’ Ottubru 1994, rispettivament.
30. Fuq rapport ta' l-Imħallef Relatur, il-Qorti tal-Prim'Istanza (ir-Raba' Awla) ddeċidiet li tiftaħ il-proċedura orali mingħajr ma jittieħdu miżuri ta' istruzzjoni preliminari. Madankollu, il-Qorti tal-Prim'Istanza għamlet xi mistoqsijiet bil-miktub lill-Kunsill u lill-Uffiċċju tal-Pubblikazzjonijiet Uffiċjali tal-Komunitàjiet Ewropej (aktar 'il quddiem "l-Uffiċċju tal-Pubblikazzjonijiet"). Dawn ta' l-aħħar wieġbu b’ittri li ġew iddepożitati fir-Reġistru fl-20 ta’ Awwissu 1996 u fis-26 ta’ Lulju 1996 rispettivament.
31. Is-seduta nżammet fid-19 ta’ Settembru 1996. Instemgħet it-trattazzjoni tar-rappreżentanti tal-partijiet u r-risposti tagħhom għall-mistoqsijiet orali li saru mill-Qorti tal-Prim'Istanza.
Talbiet tal-partijiet
32. Opel Austria GmbH, ir-rikorrenti, titlob lill-Qorti tal-Prim'Istanza sabiex:
– tannulla r-regolament kontenzjuż kollu kemm hu ;
– alternattivament, tannullah safejn dan japplika għar-rikorrenti jew safejn id-dazji jaqbżu l-1.23%;
–
tordna lill-Kunsill tbati l-ispejjeż.
33. Ir-Repubblika ta’ l-Awstrija, parti intervenjenti, titlob lill-Qorti tal-Prim'Istanza sabiex:
– tilqa' t-talbiet tar-rikorrenti;
– tordna l-Kunsill ibati l-ispejjeż tar-Repubblika ta’ l-Awstrija skond it-tienu subparagrafu ta’ l-Artikolu 87(4) tar-Regoli tal-Proċedura jew, alternattivament, tordna l-Kunsill ibati l-ispejjeż imġarrba mir-Repubblika ta' l-Awstrija li saru jew li għandhom x’jaqsmu maż-żmien qabel ma din saret Stat Membru.
34. Il-Kunsill, il-konvenut, jitlob lill-Qorti tal-Prim'Istanza sabiex ha:
– tiċħad ir-rikors;
– tordna r-rikorrenti tbati l-ispejjeż.
35. Il-Kummissjoni, parti intervenjenti, titlob lill-Qorti tal-Prim'Istanza tiċħad ir-rikors.
Fuq il-mertu
36. Ir-rikorrenti tqajjem għaxar motivi in sostenn tat-talbiet tagħha għall-annullament, ibbażati essenzjalment fuq:
– ksur ta’ l-Artikoli 10, 26 u 62 tal-Ftehim ŻEE;
– ksur tal-ftehim interim li jipprepara għad-dħul fis-seħħ tal-Ftehim ŻEE u ta’ l-obbligu skond id-dritt pubbliku internazzjonali li trattat ma jiċċaħħadx mill-iskop u mill-għan tiegħu qabel ma jidħol fis-seħħ;
– użu ħażin tal-poter minħabba li l-Kunsill applika proċeduri tal-FTĦ sabiex jirtira konċessjonijiet ta’ tariffi li ngħataw skond il-Ftehim ŻEE;
– ksur ta’ l-Artikolu VI tal-Ftehim Ġenerali dwar Tariffi u Negozju (aktar 'il quddiem il-"GATT") u l-Ftehim dwar l-Interpretazzjoni u l-Applikazzjoni ta’ l-Artikoli VI, XVI u XXIII tal-Ftehim Ġenerali dwar Tariffi u Negozju (li ġie konkluż f’Ġinevra fit-12 ta’ April 1979; BISD, Supplement Nru 26 (1980), p. 56);
– ksur tal-proċeduri ta’ konsultazzjoni u ta' riżoluzzjoni ta’ kwistjonijiet tal-FKĦ u l-applikazzjoni in mala fede
tal-FKĦ;
– ksur ta’ l-Artikoli 23 u 27 tal-FKĦ;
– ksur tar-Regolament tal-Kunsill (KEE) Nru 2423/88, tal-11 ta’ Lulju 1988, dwar il-protezzjoni kontra importazzjonijiet li jkunu s-suġġett ta' dumping
jew li jkunu sussidjati minn pajjiżi li mhumiex membri tal-Komunità Ekonomika Ewropea (ĠU 1988 L 209, p. 1) u tar-Regolament Nru 2837/72;
– ksur tad-drittijiet fundamentali tar-rikorrenti;
– il-kompatibbiltà ta’ l-għajnuna ma’ l-Artikoli 92 u 93 tat-Trattat KE;
– nuqqas ta' motivazzjoni tar-regolament kontenzjuż jew żbalji ovvji ta' evalwazzjoni.
37. Peress li l-ewwel motiv u t-tieni parti tat-tieni motiv huma relatati, dawn għandhom jiġu eżaminati flimkien.
L-ewwel motiv u tieni parti tat-tieni motiv flimkien: ksur ta’ l-Artikoli 10, 26 u 62 tal-Ftehim ŻEE u ta’ l-obbligu skond id-dritt pubbliku internazzjonali li trattat ma jiċċaħħadx mill-iskop u mill-għan tiegħu qabel ma jidħol fis-seħħ
38. Dawn il-motivi, meħuda flimkien, jinkludu diversi partijiet. Skond l-ewwel parti, il-Kunsill deliberatament ta data b’lura lill-edizzjoni tal-Ġurnal Uffiċjali tal-Komunitajiet Ewropej li fiha ġie ppubblikat ir-regolament kontenzjuż. It-tieni, it-tielet u r-raba partijiet jirrigwardaw ksur ta’ l-Artikoli 10, 26 u 62, rispettivament, tal-Ftehim ŻEE. Il-ħames parti hija bbażata fuq ksur ta’ l-obbligu, taħt id-dritt pubbliku internazzjonali, li trattat ma jiċċaħħadx mill-iskop u mill-għan tiegħu qabel ma jidħol fis-seħħ.
L-argumenti tal-partijiet
39. B’mod ġenerali, ir-rikorrenti u r-Repubblika ta’ l-Awstrija jsostnu illi r-regolament kontenzjuż daħal fis-seħħ wara d-data tad-dħul fis-seħħ tal-Ftehim ŻEE (ara l-punti 41 u 42 aktar 'il quddiem) u, għaldaqstant, huwa għandu jkun kompatibbli ma’ dan il-Ftehim. Ir-rikorrenti tallega li, peress li huwa inkompatibbli mal-Ftehim ŻEE, huwa għandu jkun iddikjarat null ab initio .
40. Il-Kunsill u l-Kummissjoni jasserixxu illi d-data deċiżiva sabiex tiġi evalwata l-validità tar-regolament kontenzjuż hija d-data ta’ l-adozzjoni tiegħu. Peress li r-regolament kien adottat qabel maż-ŻEE daħal fis-seħħ, dan il-ftehim ta’ l-aħħar ma jistax ikun applikabbli għal din il-kawża.
–
L-allegat tqegħid ta’ data b’lura lill-edizzjoni tal-Ġurnal Uffiċjali li fiha ġie ppubblikat ir-regolament kontenzjuż
41. Ir-rikorrenti tosserva li l-Artikolu 2 tar-regolament kontenzjuż jippreċiża li dan għandu jidħol fis-seħħ "fil-jum tal-pubblikazzjoni tiegħu fil-Ġurnal Uffiċjali" [traduzzjoni mhux uffiċjali]. Filwaqt li tirreferi għas-sentenzi tal-Qorti tal-Ġustizzja tal-31 ta' Marzu 1977, Société pour l'Exportation des Sucres vs Il-Kummissjoni (88/97, Ġabra p. 709, punt 14 et seq .), u tal-25 ta' Jannar 1979, Racke (98/78, Ġabra p. 69, punt 15), hija tosserva li l-Ġurnal Uffiċjali jitqies li ġie ppubblikat fid-data li jġib, iżda li l-partijiet jistgħu jippruvaw li dan fil-fatt kien ippubblikat f’data aktar tard.
42. Għalkemm l-edizzjoni tal-Ġurnal Uffiċjali li fiha kien ippubblikat ir-regolament kontenzjuż (ĠU L 343) iġġib id-data tal-31 ta’ Diċembru 1993, din kienet fil-fatt ippubblikata fil-11 jew it-12 ta’ Jannar 1994. Sabiex issostni din l-asserzjoni, ir-rikorrenti tinvoka ittra mill-Uffiċċju tal-Pubblikazzjonijiet u l-konstatazzjonijiet formali ta’ marixxall tal-qrati tal-Lussemburgu. Għaldaqstant, l-aktar data kmieni meta r-regolament daħal fis-seħħ hija l-11 ta’ Jannar 1994.
43. Ir-rikorrenti tammetti li, sa issa, il-Qorti tal-Ġustizzja kkunsidrat illi l-iżbalji dwar id-data ta’ pubblikazzjoni stampata fuq il-Ġurnal Uffiċjali ma tirrendix il-miżura ppubblikata fih nulla (ara s-sentenzi Société pour l'Exportation des Sucres vs Il-Kummissjoni, iċċitata aktar 'il fuq, punt 14 et seq., u Racke, iċċitat aktar 'il fuq, punt 15). Madankollu, dawk is-sentenzi kienu jikkonċernaw biss żbalji li jinvolvu jum wieħed ta' xogħol biss u li kienu mwettqa mill-Uffiċċju tal-Pubblikazzjonijiet. Min-naħa l-oħra, peress li, f'din il-kawża, il-Kunsill deliberatament ta data b’lura lill-edizzjoni tal-Ġurnal Uffiċjali li fiha ppubblika r-regolament kontenzjuż, il-Qorti tal-Prim'Istanza għandha tannullah sempliċement għal din ir-raġuni. Fil-fatt, peress illi l-azzjoni tal-Kunsill kienet intiża li toħloq l-impressjoni li r-regolament kien daħal fis-seħħ qabel il-Ftehim ŻEE, din tmur kontra l-prinċipju ta’ amministrazzjoni tajba u tippreġudika l-fiduċja tal-pubbliku fl-awtentiċità tal-Ġurnal Uffiċjali. Azzjoni bħal din hija partikolarment mhux xierqa minħabba li l-qafas legali eżiztenti fil-31 ta’ Diċembru 1993 kien assolutament differenti minn dak tal-11 ta’ Jannar 1994. Il-Kunsill bagħat il-verżjoni oriġinali tar-regolament kontenzjuż lill-Uffiċċju tal-Pubblikazzjonijiet f’Jannar 1994, iżda huwa xorta waħda tah l-istruzzjoni sabiex jippubblikah fil-Ġurnal Uffiċjali ta' l-edizzjoni ta' l-1993.
44. Ir-rikorrenti tasserixxi wkoll illi l-ispjegazzjoni mogħtija mill-Kunsill li d-dewmien kien dovut għal xogħol b'lura fl-aħħar tas-sena ma teżentax l-Uffiċċju tal-Pubblikazzjonijiet mill-obbligu tiegħu illi jindika b’mod korrett id-data attwali tal-pubblikazzjoni fil-Ġurnal Uffiċjali. Minbarra dan, il-proċedura użata mill-Kunsill la hija normali u lanqas neċessarja. Ġew ippubblikati tliet miżuri oħra, adottati f’Diċembru 1993, fil-Ġurnal Uffiċjali fl-1994. Il-Kunsill għaldaqstant deliberatament ipprova jippubblika r-regolament kontenzjuż fil-Ġurnal Uffiċjali fl-edizzjoni ta’ l-1993.
45. Ir-Repubblika ta’ l-Awstrija tikkunsidra li, irrispettivament minn jekk il-Ġurnal Uffiċjali ngħatax deliberatament data b’lura, ir-rispett tal-kundizzjonijiet għall-pubblikazzjoni fil-Ġurnal Uffiċjali hija rekwiżit proċedurali essenzjali. Hija żżid illi d-data tad-dħul fis-seħħ tar-regolament kontenzjuż għandha rwol fl-istħarriġ tal-legalità tiegħu, peress illi l-Ftehim ŻEE jipprojbixxi l-introduzzjoni ta’ dazji doganali ġodda wara d-dħul fis-seħħ tiegħu.
46. Il-Kunsill jikkonferma li r-regolament kontenzjuż ġie ppubblikat fil-11 ta’ Jannar 1994, fl-edizzjoni tal-Ġurnal Uffiċjali ddatata 31 ta’ Diċembru 1993 u li r-regolament kontenzjuż għaldaqstant daħal fis-seħħ fil-11 ta’ Jannar 1994. Madankollu, dan ma jirrendix ir-regolament null. Skond il-ġurisprudenza tal-Qorti tal-Ġustizzja (Société pour l'Exportation des Sucres vs Il-Kummissjoni, iċċitata aktar 'il fuq, punt 14 et seq., u Racke, iċċitat aktar 'il fuq, punt 15), żball rigward id-data tal-pubblikazzjoni stampata fuq il-Ġurnal Uffiċjali ma jagħmilx att Komunitarju null. Il-fatt li titqiegħed data b'lura kemm jekk b’mod deliberu jew b’mod aċċidentali fuq edizzjoni tal- -Ġurnal Uffiċjali jista’ biss iwassal għan-nullità ta' att Kommunitarju safejn id-dħul fis-seħħ ta’ l-att jista' jkollu rwol fil-legalità tiegħu, li mhux il-każ f’din il-kawża.
47. Il-Kunsill ma jikkontestax l-asserzjoni li huwa deliberatament ta data lill-pubblikazzjoni fil-Ġurnal Uffiċjali b'lura. Ir-raġuni għaliex il-Ġurnal Uffiċjali L 343 kien disponibbli tard hija li, fl-aħħar ta' kull sena, jeħtieġ li numru sostanzjali ta’ atti adottati mill-istituzzjonijiet fl-aħħar ta’ Diċembru jiġu ppubblikati. Minbarra dan, il-Kunsill qatt ma allega li r-regolament kontenzjuż daħal fis-seħħ qabel id-data attwali tal-pubblikazzjoni tiegħu.
–
L-allegat ksur ta’ l-Artikolu 10 tal-Ftehim tal-ŻEE
48. Ir-rikorrenti ssostni li, billi tipprovdi li "dazju ta’ 4.9% […] qiegħed jerġa' jiġi stabbilit", ir-regolament kontenzjuż kiser l-Artikolu 10 tal-Ftehim ŻEE peress illi dan il-Ftehim daħal fis-seħħ.
49. Mill-ġurisprudenza tal-Qorti tal-Ġustizzja, jirriżulta li d-dispożizzjonijiet tal-Ftehim ŻEE jikkostitwixxu parti integrali mis-sistema legali Komunitarja (ara l-kawża tal-Qorti tal-Ġustizzja tat-30 ta' April 1974, Haegeman, 181/73, Ġabra p. 449, punti 3 sa 5). L-Artikolu 10 tal-Ftehim, li jipprojbixxi d-dazji fuq l-importazzjonijiet u t-taxxi kollha li għandhom effett ekwivalenti bejn il-Partijiet Kontraenti, jikkorrispondi għall-Artikoli 12, 13, 16 u 17 tat-Trattat KE. Huwa essenzjalment identiku għad-dritt Komunitarja intern u għandu għaldaqsant ikun analizzat, skond l-Artikolu 6 tal-Ftehim ŻEE, fid-dawl tal-ġurisprudenza tal-Qorti tal-Ġustizzja dwar id-dispożizzjonijiet tat-Trattat KE li huma identiċi fis-sustanza tagħhom.
50. F’dan ir-rigward, l-Artikolu 12 tat-Trattat KE huwa d-dispożizzjoni li tikkorrispondi għall-Artikolu 10 tal-Ftehim ŻEE f'dak li jirrigwarda d-dazji fuq l-importazzjoni. Fir-rigward ta’ l-Artikolu 12 tat-Trattat KE, il-Qorti tal-Ġustizzja ddeċidiet illi "d-dazji doganali huma pprojbiti rrispettivament minn kull kunsiderazzjoni ta’ l-għan li għalihom ġew stabbiliti u d-destinazzjoni tad-dħul li jsir minnhom" (sentenza tal-Qorti tal-Ġustizzja ta' l-1 ta' Lulju 1969, Sociaal Fonds voor de Diamantarbeiders vs Brachfeld, 2/69 u 3/69, Ġabra p. 211, punt 13; ara wkoll is-sentenza tal-Qorti tal-Ġustizzja tal-5 ta' Frar 1963, Van Gend en Loos, 26/62, Ġabra p. 1). Il-Qorti tal-Ġustizzja indikat illi din id-diżpożizzjoni kellha rwol ċentrali fil-ġabra ta' regoli intiżi li jistabbilixxu l-moviment liberu tal-merkanzija. Dan il-moviment liberu mhuwiex biss wieħed mill-għanijiet ċentrali tat-Trattat KE, iżda huwa wkoll wieħed mill-għanijiet prinċipali tal-Ftehim ŻEE. Il-Qorti tal-Ġustizzja ddeċidiet li, fil-kuntest Komunitarju, kull eċċezzjoni għal din ir-regola essenzjali għandha tkun speċifikata b’mod ċar fit-Trattat u għandha tingħata interpretazzjoni stretta (ara l-kawżi tal-Qorti tal-Ġustizzja tat-13 ta' Novembru 1964, Il-Kummissjoni vs Il-Lussemburgu u L-Belġju, 90/63 u 91/63. Ġabra p. 1217, u ta' l-20 ta' April 1978, Commissionnaires Réunis, 80/77 u 81/77 Ġabra p. 927).
51. Ir-rikorrenti tikkonkludi li, skond l-Artikolu 6 tal-Ftehim ŻEE, l-Artikolu 10 għandu jiġi interpretatat fis-sens illi "d-dazji doganali huma pprojbiti rrispettivament minn kull kunsiderazzjoni ta’ l-għan li għalihom ġew stabbiliti", jiġifieri bħala li jistabbilixxi projbizzjoni ġenerali u assoluta.
52. Il-Ftehim ŻEE jipprojbixxi ż-żamma ta' dazji doganali u, a fortiori, l-introduzzjoni ta’ dazji bħal dawn. Bl-adozzjoni tar-r-regolament kontenzjuż, il-Komunità ħolqot dazju doganali ġdid li sar effettiv wara li l-Ftehim ŻEE daħal fis-seħħ.
53. Fir-rigward tad-differenzi bejn it-Trattat KE u l-Ftehim ŻEE invokati mill-Kunsill sabiex juri li l-Artikolu 20 tal-Ftehim ŻEE għandu jiġi interpretat b’mod differenti mill-Artikolu 12 tat-Trattat KE, ir-rikorrenti josserva li dawn id-differenzi kienu magħrufa minn dawk li ħejjew il-Ftehim ŻEE, u li dawn xorta waħda adottaw l-Artikolu 6 tal-Ftehim ŻEE.
54. L-importanza ta’ interpretazzjoni konsistenti tar-regoli tal-Ftehim ŻEE u tar-regoli Komunitarji toħroġ mill-ftehim innifsu, partikolarment mill-Artikolu 1 tiegħu u mir-raba u l-15-il paragrafu tal-preamblu tiegħu.
55. Fir-rigward ta’ l-argument tal-Kunsill illi l-KE hija unjoni doganali u ż-ŻEE hija żona ta' kummerċ liberu, ir-rikorrenti tenfasizza li din id-differenza m’għandha ebda impatt fuq il-ħelsien mid-dazju ta’ prodotti li joriġinaw fil-Partijiet Kontraenti.
56. Bl-istess mod, b'risposta għall-argument tal-Kunsill illi l-klawsoli ta' salvagwardja previsti fil-Ftehim ŻEE m'għandhomx klawsoli korrespondenti fit-Trattat KE, ir-rikorrenti josserva li, matul il-perijodu ta' tranżizzjoni, kien hemm klawsoli bħal dawn fid-dritt Komunitarju, u li fis-sentenza Sociaal Fonds voor de Diamantarbeiders, kienu preċiżament dazji miġbura matul il-perijodu ta' tranżizzjoni li ġew iddikjarati illegali mill-Qorti tal-Ġustizzja. Il-Qorti għaldaqstant stabilixxiet projbizzjoni mingħajr kundizzjonijiet tad-dazji doganali minkejja d-dritt ta’ l-Istati Membri li jirrikorru għal miżuri ta’ salvagwardja f’ċerti ċirkustanzi.
57. Fir-rigward ta’ l-argument tal-Kummissjoni li l-Artikolu 10 tal-Ftehim ŻEE u d-dispożizzjonijiet ekwivalenti tat-Trattat KE mhumiex identiċi fis-sustanza tagħhom, ir-rikorrenti tosserva li l-Ftehim ŻEE jipprovdi għal xi eċċezzjonijiet rari għall-abolizzjoni tad-dazji kollha, iżda li kull eċċezzjoni tingħata definizzjoni stretta u, minbarra dan, hija akkumpanjata minn klawsola espressa li tipprojbixxi li din l-eċċezzjoni tkun estiża lil hinn minn dak li hu espressament previst minnha. Għaldaqstant, hija tosserva li t-tieni sentenza ta’ l-Artikolu 10 tal-Ftehim tipprovdi li dazji doganali huma pprojbiti, bl-eċċezzjoni ta' dawk imsemmija fil-Protokoll 5, u li l-Artikolu 26 tal-Ftehim jipprovdi li dazji kompensatorji u miżuri oħra ta’ politika kummerċjali huma pprojbiti, bl-eċċezzjoni ta' dawk permessi bis-saħħa tal-Protokoll 13. Bl-istess mod, dazji adottati skond l-Artikolu 64 tal-Ftehim jistgħu jkunu adottati peress illi dak l-artikolu huwa eċċezzjoni għall-Artikolu 10 tal-Ftehim.
58. Ir-rikorrenti tikkunsidra li l-argument tal-Kummissjoni li l-FKĦ tibqa’ l-unika liġi applikabbli, minħabba li l-Ftehim ŻEE mhuwiex intiż illi jirrimedja l-effetti ta’ distorejoni tal-kompetizzjoni u tal-kummerċ kkawżati minn għajnuna eżistenti tat-tip in kwistjoni f'din il-kawża, mhuwiex relevanti għal din il-kawża. Il-projbizzjoni ta’ dazji doganali hija rrregolata mill-Ftehim ŻEE rrispettivament minn jekk ir-regoli dwar l-għajnuna mill-Istat japplikawx jew le.
59. Ir-rikorrenti tiċħad ukoll l-argument tal-Kunsill illi d–dazju doganali li ġie stabbilit mill-ġdid mir-regolament kontenzjuż huwa dazju sui generis . Hija tosserva li l-Ftehim ŻEE fih projbizzjoni ġenerali tad-dazji doganali b'numru żgħir ta' eċċezzjonijiet strettament iddefiniti. Għaldaqstant ma jista' jkun hemm ebda eċċezzjoni oħra, li la hija miktuba u lanqas ippreċiżata, għal din ir-regola għal dazji sui generis
peress li, skond il-prinċipji ta’ interpretazzjoni li huma ġeneralment aċċettati, l-eċċezzjonijiet għar-regoli ġenerali għandhom ikunu bbażati fuq dispożizzjonijiet tal-liġi espressi, liema dispożizzjonijiet, għandhom jiġu interpretati b’mod strett. Ir-rikorrenti żżid li, anke kieku d-dazju stabbilit mir-regolament kontenzjuż kellu jiġi distint minn dazji doganali oħra fuq il-bażi li dan jikkostitwixxi l-irtirar ta’ vantaġġ mogħti skond il-FKĦ, dan ma jbiddilx in-natura tiegħu. Id-dazji doganali jibqgħu dazji doganali rrispettivament mir-raġuni għalfejn il-Kunsill stabbilixxihom.
60. Fl-aħħar nett, ir-rikorrenti ssostni li, bis-saħħa ta' l-Artikolu 120 tiegħu, il-Ftehim ŻEE, jipprevali fuq il-FKĦ, peress li l-Ftehim ŻEE jirrigwarda qasam ġenerali u peress li, fil-qasam ikkonċernat f’din il-kawża, iż-żewġ ftehim ikopru l-"istess suġġett". Huwa ovvju illi l-Ftehim ŻEE jittrata t-tneħħija ta’ dazji doganali fuq il-prodotti industrijali fost il-partijiet, ir-restrizzjonijiet fuq l-għoti ta’ għajnuna mill-Istat u l-kundizzjonijiet preliminari għall-adozzjoni ta’ miżuri prottetivi. Minbarra dan, l-għanijiet tal-Ftehim ŻEE huma aktar wesgħin minn dawk tal-FKĦ.
61. Ir-Repubblika ta’ l-Awstrija ssostni li, skond l-Artikolu 6 tal-Ftehim ŻEE, l-Artikolu 10 ta’ dak il-Ftehim għandu jkun analizzat fid-dawl tal-ġurisprudenza tal-Qorti tal-Ġustizzja dwar id-dispożizzjonijiet li jikkorrispondu tat-Trattat KE. Fir-rigward tad-differenzi bejn it-Trattat KE u l-Ftehim ŻEE, hija tosserva li, minkejja dawn id-differenzi, il-Qorti ta' l-EFTA, fis-sentenza tagħha tas-16 ta’ Diċembru 1994 fil-kawża Restamark (E-1/94, Rapport tal-Qorti ta’ l-EFTA, 1 ta' Jannar 1994 - 30 ta' Ġunju 1995, p. 15, punti 32 sa 34, 46, 56, 63 u 64), impliċitament ddeċidiet li dawk l-artikoli tal-Ftehim ŻEE li huma, fis-sustanza tagħhom, identiċi, għandhom jiġu interpretati skond il-ġurisprudenza relevanti tal-qrati Komunitarji. Ir-Repubblika ta’ l-Awstrija ssostni wkoll illi kemm il-Ftehim ŻEE u l-FKĦ jipprovdu għall-eżenzjoni mid-dazju fuq il-prodotti industrijali, inkluż il-prodott in kwistjoni f'din il-kawża u li, bis-saħħa ta' l-Artikolu 120 tal-Ftehim ŻEE, mill-1 ta’ Jannar 1994, il-FKĦ ma baqax applikabbli.
62. Il-Kunsill isostni li r-regolament kontenzjuż huwa kompatibbli ma’ l-Artikolu 10 tal-Ftehim ŻEE. F’dan ir-rigward, huwa jargumenta li, għalkemm skond l-Artikolu 6 tal-Ftehim ŻEE, l-Artikolu 10 għandu, fil-prinċipju, ikun interpretat fid-dawl tal-ġurisprudenza tal-Qorti tal-Ġustizzja dwar id-dispożizzjonijet li jikkorrispondu tat-Trattat KE u, b'mod partikolari_l-Artikolu 12 tiegħu, dan l-obbligu ma jistax jiġi interpretat illi jfisser illi "d-dazji doganali huma pprojbiti rrispettivament minn kull kunsiderazzjoni ta’ l-għan li għalihom ġew stabbiliti" (sentenza Sociaal Fonds voor de Diamantarbeiders vs Brachfeld, iċċitata aktar 'il fuq, punt 13). Fil-fehma tal-Kunsill, hemm differenzi kbar bejn it-Trattat KE u l-Ftehim ŻEE (ara l-opinjoni tal-Qorti tal-Ġustizzja, ta' l-14 ta' Diċembru 1991, dwar il-Ftehim ŻEE, Opinjoni 1/91, Ġabra p. I-6079, punti 13 sa 22), differenzi li jeżiġu interpretazzjoni differenti ta' l-Artikolu 10 ta' l-imsemmi Ftehim. Għaldaqstant, il-Ftehim ŻEE mhuwiex intiż li jistabbilixxi suq uniku mingħajr fruntieri interni u d-dispożizzjonijiet tiegħu dwar il-moviment liberu tal-merkanzija japplikaw biss għall-prodotti li joriġinaw mill-Partijiet Kontraenti. It-Trattat KE, min-naħa tiegħu, jikkostitwixxi karta kostituzzjonali u joħloq sistema legali ġdida, u d-dispożizzjonijiet tat-Trattat KE dwar il-moviment liberu u l-kompetizzjoni mhumiex għan fihom infushom, imma mezzi sabiex jintlaħqu l-għanijiet ta’ l-integrazzjoni ekonomika li twassal għat-twaqqif ta’ suq intern u ta' unjoni ekonomika u monetarja bl-għan li jikkontribwixxu għall-progress konkret ta' l-Unjoni Ewropea.
63. Minbarra dan, b'differenza mit-Trattat KE li, fi tmiem il-perijodu ta' tranżizzjoni ma jippermettix lill-Istati Membri li jadottaw miżuri ta’ salvagwardja, l-Artikolu 64 tal-Ftehim ŻEE fih dispożizzjonijiet li jippermettu lill-Partijiet Kontraenti li jadottaw miżuri sabiex jirrimedjaw għad-distorsjoni fil-kompetizzjoni li tirriżulta minn għajnuniet mill-Istat mogħtija minn Parti Kontraenti jew minn monopolji ta’ l-Istat u l-Artikolu 26, flimkien mal-Protokoll 13, fih dispożizzjonijiet li jawtorizzaw l-impożizzjoni ta’ dazji kompensatorji fil-każijiet fejn l- acquis communautaire
ma jkunx totalment integrat fil-ftehim. B'differenza mill-klawsoli tal-Ftehim ŻEE l-klawsoli ta’ salvagwardja tat-Trattat KE li ġew invokati mir-rikorrenti ma jippermettux l-adozzjoni ta’ miżuri awtonomi iżda jipprovdu għall-adozzjoni ta’ miżuri mill-Kunsill jew mill-Kummissjoni jew minn Stat Membru wara awtorizzazzjoni speċifika mill-Kummissjoni.
64. B'risposta għall-argument tar-rikorrenti li l-fatt illi l-KE hija unjoni doganali u ż-ŻEE hija żona ta' kummerċ ħieles m'għandu l-ebda impatt fuq l-eżenzjoni mid-dazji doganali għall-prodotti li joriġinaw mill-Partijiet Kontraenti, il-Kunsill jenfasizza li, fil-Komunità, ma għadx hemm kontroll mal-fruntieri fuq il-prodotti li joriġinaw mill-Istati Membri jew il-prodotti li joriġinaw minn pajjiżi terzi li qegħdin jiċċirkulaw b’mod liberu. Kuntrarjament għal dan, fiż-ŻEE, anke l-prodotti li joriġinaw mill-Partijiet Kontraenti jibqgħu suġġetti għal kontrolli mal-fruntieri jew mill-Komunità inkella mill-Partijiet Kontraenti l-oħra.
65. Il-Kunsill jikkonkludi li l-Partijiet Kontraenti jistgħu, sa ċertu punt, jimponu u/jew iżommu dazji, bħala miżuri ta' salvagwardja li huma intiżi li jirrimedjaw għal ċerti distorsjonijiet tal-kompetizzjoni li jaffettwaw il-kummerċ tagħhom.
66. Huwa jżid illi d-dazju stabbilit mill-ġdid mir-regolament kontenzjuż mhuwiex dazju normali, iżda miżura ta' salvagwardja adottata skond id-dispożizzjonijiet tal-FKĦ. Bħala dazju sui generis, dan ma jaqax fl-ambitu ta’ l-Artikolu 10 tal-Ftehim ŻEE, anke kieku dan l-Artikolu kellu jiġi interpretat kif qiegħed jissuġerixxi r-rikorrenti. L-ewwel nett, ir-regolament kontenzjuż ma jimponix dazju, iżda jirtira konċessjoni tad-dwana permezz ta’ l-istabbiliment ta’ dazju mill-ġdid. It-tieni nett, dan id-dazju m'għandux effett ġeneral, peress li japplika biss għal tip speċifiku ta’ gearboxes
manifatturati minn manifattur speċifiku f’pajjiż speċifiku. It-tielet nett, id-dazju ġie stabbilit mill-ġdid b'għan speċifiku, jiġifieri sabiex jirrimedja għad-distorsjonijiet ikkawżati mill-għajnuna mogħtija mir-Repubblika ta’ l-Awstrija, liema effetti baqgħu jeżistu meta l-Ftehim ŻEE daħal fis-seħħ. Ir-raba' nett, id-dazju ġie stabbilit mill-ġdid għal perijodu preċiż u limitat.
67. Fl-aħħar nett, għal dak li jikkonċerna l-Artikolu 120 tal-Ftehim ŻEE, id-dazji doganali bejn il-Komunità u r-Repubblika ta’ l-Awstrija tneħħew mill-Artikolu 3 tal-FKĦ. Il-Ftehim ŻEE sempliċement żamm dawn il-konċessjonijiet ta' tariffi li ngħataw bis-saħħa tal-FKĦ, iżda ma jipprovdix verament għal konċessjonijiet ta' tariffi. Id-dispożizzjonijiet tal-FKĦ dwar konċessjonijiet ta' tariffi għaldaqstant ma waqfux milli japplikaw u, skond l-Artikolu 120 tal-Ftehim ŻEE, dazji doganali li ġew legalment introdotti bis-saħħa tal-FKĦ setgħu b'hekk jinżammu wara d-dħul fis-seħħ tal-Ftehim ŻEE, kemm jekk huma konformi ma' l-Artikolu 10 tal-Ftehim u kemm jekk le. Is-sitwazzjoni hija differenti sewwa minn dik li kienet tapplika meta l-Awstrija ngħaqdet ma’ l-Unjoni Ewropea. Fil-fatt, ir-regolament hemmhekk waqaf japplika minħabba li l-FKĦ ukoll waqaf japplika.
68. IL-Kummissjoni ssostni li l-Artikolu 10 tal-Ftehim ŻEE u d-dispożizzjonijiet ekwivalenti tat-Trattat KE mhumiex identiċi fis-sustanza tagħhom, u li l-Artikolu 6 tal-Ftehim għaldaqstant mhuwiex applikabbli. Mill-Artikolu 10 jirriżulta li d-dazji doganali ta' natura fiskali mhumiex ikkunsidrati li jagħmlu parti, ex officio, mill-kunċett ta’ dazji doganali fuq l-importazzjoni u l-esportazzjoni u ta' taxxi b'effett ekwivalenti. Is-sitwazzjoni hija l-istess fir-rigward tad-dazji doganali ta’ natura li jissalvagwardjaw, peress illi dawn ukoll ma jiffurmawx parti mill-politika ġenerali fil-qasam tad-dazji doganali, iżda għandhom għan partikolari għalihom. Kieku l-Artikolu 10 kellu jkun interpretat bil-mod kif tixtieq ir-rikorrenti, ikun impossibli li l-Artikolu 64 tat-Trattat jiġi applikat. Minbarra dan, f'dan il-każ, l-Artikolu 26 tal-Ftehim ma jkunx neċessarju. Peress li l-Ftehim ŻEE mhuwiex intiż li jipprovdi rimedju għall-effetti ta' distorsjoni fuq il-kompetizzjoni u l-kummerċ ikkawżati minn għajnuniet eżistenti tat-tip ta' l-għajnuna involuta f’dan il-każ, il-FKĦ jibqa’ l-unika liġi applikabbli. Il-Kummissjoni tenfasizza li l-Artikolu 120 tal-Ftehim ŻEE jipprovdi li dan jipprevali biss fuq il-FKĦ safejn ikopri l-istess suġġett. Konsegwentament, huwa tippermeti li jibqgħu jkunu applikati ċerti dispożizzjonijiet tal-FKĦ bħal dawk li l-Komunità applikat f’dan il-każ.
–
Fuq l-allegat ksur ta’ l-Artikolu 26 tal-Ftehim ŻEE
69. Ir-rikorrenti ssostni li l-miżura introdotta mir-regolament tikkostitwixxi dazju kompensatorju u, in sostenn ta' din l-asserzjoni, hija tinvoka__ b'mod partikolari, id-definizzjoni fl-aħħar sentenza ta’ l-Artikolu VI(3) tal-GATT, li tipprovdi li dazju kompensatorju huwa "dazju speċjali li jinġabar bl-iskop li jġib fix-xejn kull bonus jew sussidju li jingħata, direttament jew indirettament, fuq il-fabbrikazzjoni, il-produzzjoni jew l-esportazzjoni ta’ xi prodott'. Konsegwentament, ir-regolament kontenzjuż jikser ukoll l-Artikolu 26 tal-Ftehim ŻEE, li, billi jikonferma speċifikament il-prinċipju ġenerali stabbilit fl-Artikolu 10 tal-Ftehim, jipprojbixxi dazji kompensatorji bejn il-Partijiet Kontraenti, salv jekk ikun speċifikat mod ieħor fil-Ftehim.
70. Mid-dispożizzjonijiet tal-Protokoll 13 tal-Ftehim, dwar in-nonapplikazzjoni tal-miżuri kontra d- dumping
u ta' miżuri kompensatorji jirriżulta li, sabiex ikun hemm eċċezzjoni, f’dan il-każ, għall-projbizzjoni stabbilita mill-Artikolu 26, ikun neċessarju li l- acquis communautaire
fir-rigward tal-kummerċ fil-partijiet tal-karozzi ma jkunx integrat bis-sħiħ fil-Ftehim ŻEE, li mhuwiex il-każ. Ir-regoli kollha dwar l-għajnuna mill-Istat li huma applikabbli għas-settur tal-karozzi huma espressament imsemmija fl-Anness XV tal-Ftehim ŻEE. Il-prodotti mmanifaturati mir-rikorrenti huma ta’ oriġini Awstrijaka u jaqgħu fl-ambitu tal-Kapitoli 25 sa 97 tas-Sistema Armonizzata tad-Deskrizzjoni u tal-Kodifikazzjoni ta’ l-Oġġetti (ara l-Artikolu 8(2) u (3)(a) tal-Ftehim ŻEE).
71. Ir-Repubblika ta’ l-Awstrija ssostni li r-regolament kontenzjuż huwa kuntrarju għall-Artikolu 26 tal-Ftehim ŻEE. It-titolu mogħti mill-Kunsill lid-dazju in kwistjoni huwa rrelevanti; huma l-iskop veru u l-effett veru tad-dazju li jiddeterminaw in-natura tiegħu, jiġifieri dik ta' dazju kompensatorju.
72. Il-Kunsill jargumenta li r-regolament kontenzjuż ma jimponix dazju kompensatorju, iżda, fuq il-bażi ta’ l-Artikoli 23 u 27(3)(a) tal-FKĦ, jirtira konċessjoni ta’ tariffi li kienet ingħatat lir-Repubblika ta’ l-Awstrija skond dan il-Ftehim. Għaldaqstant huwa ma jistax jikkostitwixxi ksur ta’ l-Artikolu 26 tal-Ftehim ŻEE.
73. Il-Kummissjoni ssostni li r-regolament kontenzjuż ma jistabbilixxix dazju kompensatorju, iżda jikkostitwixxi miżura ta’ salvagwardja sui generis, billi jirtira konċessjoni ta’ tariffi skond l-Artikolu 113 tat-trattat KE, miżura li hija espressament prevista mill-FKĦ fil-każ ta’ kwistjoni li mhijiex riżolta dwar regoli ta’ għajnuna mill-istat li jinsabu f'dan il-ftehim.
–
Fuq il-ksur allegat ta’ l-Artikolu 62 tal-Ftehim ŻEE
74. Ir-rikorrenti ssostni li l-Artikolu 62 tal-Ftehim ŻEE jindika b’mod ċar illi, fir-rigward ta’ għajnuna mill-Istat, il-kompetenza tal-Komunità hija limitata għall-għajnuna mogħtija mill-Istati Membri tagħha. Għaldaqstant hija tikkunsidra li, fl-1 ta’ Jannar 1994, il-Komunità tilfet il-kompetenza tagħha fir-rigward ta’ l-għajnuna mill-Istat fil-pajjiżi EFTA. Konsegwentament, id-dħul fis-seħħ tar-regolament kontenzjuż wara din id-data huwa inkomptibbli ma’ l-Artikolu 62 tal-Ftehim ŻEE. Billi jargumenta li huwa seta' jadotta r-regolament kontenzjuż bħala miżura ta’ salvagwardja fuq il-bażi ta' l-Artikolu 64 tal-Ftehim ŻEE, il-Kunsill qiegħed jammetti li huwa ma segwiex il-proċeduri previsti minn dan l-Artikolu.
75. Il-Kunsill qabel kollox josserva li r-regolament kontenzjuż ma kienx adottat skond il-Ftehim ŻEE iżda skond il-FKĦ. It-tieni nett, huwa ma kienx iddikjara l-għajnuna nulla jew inkompatibbli mat-tħaddim tal-Ftehim ŻEE, xi ħaga li, fil-fatt, setgħet issir biss mill-Awtorita ta’ Sorveljanza EFTA. Fil-kuntest tal-Ftehim ŻEE, il-miżura ta’ salvagwardja adottata mill-Kunsill kienet tkun ta’ tip kompatibbli ma’ l-Artikolu 64 ta’ dan il-Ftehim.
–
Fuq il-ksur allegat ta’ l-obbligu skond id-dritt pubbliku internazzjonali lili trattat ma jiċċaħħadx mill-iskop u mill-għan tiegħu qabel ma jidħol fis-seħħ
76. Ir-rikorrenti tfakkar illi l-Artikolu 18 tal-Konvenzjoni ta’ Vjenna fuq il-Liġi tat-Trattati tat-23 ta’ Mejju 1969 (Sensiela tat-Trattati tan-Nazzjonijiet Uniti, Vol. 788, p. 354; aktar 'il quddiem "L-Ewwel Konvenzjoni ta’ Vjenna"), u l-Artikolu 18 tal-Konvenzjoni ta’ Vjenna dwar il-Liġi tat-Trattati bejn Stati u Organizzazzjonijiet Internazzjonali jew bejn l-Organizzazzjonijiet Internazzjonali tal-21 ta’ Marzu 1986 (Dokumenti ta' l-Assemblea Ġenerali tan-Nazzjonijiet Uniti A/Conf. 129/15 ta' l-20 ta’ Marzu 1986; aktar 'il quddiem "it-Tieni Konvenzjoni ta’ Vjenna") jipprojbixxu lill-Istati Membri u l-organizzazzjonijiet internazzjonali kollha li jevitaw in-natura li torbot tal-ftehim internazzjonali permezz ta’ atti li jkunu inkompatibbli mal-prinċipji fundamentali ta' ftehim, li jiġu adottati eżattament qabel mad-dħul fis-seħħ ta' tali ftehim. Hija ssostni li dawn id-dispożizzjonijiet jipprovdu, b’mod partikolari, illi matul il-perijodu bejn l-iffirmar ta' ftehim internazzjonali u d-dħul fis-seħħ tiegħu, Stat "huwa obbligat illi ma jadottax atti li jċaħħdu [lil dan il-ftehim] mill-iskop u mill-għan tiegħu".
77. Huwa ġeneralment rikonoxxut illi l-Ewwel Konvenzjoni ta’ Vjenna tikkodifika uħud mir-regoli tad-dritt internazzjonali li jirriżultaw mill-użanzi u li jorbtu b’mod universali u li, għaldaqstant, il-Komunità hija marbuta minn dawn ir-regoli li ġew ikkodifikati mill-Konvenzjoni. Dan huwa kkonfermat mill-fatt illi, f’diversi okkażjonijiet, il-Qorti tal-Ġustizzja invokat dispożizzjonijiet tal-Konvenzjoni fl-interpretazzjoni tagħha ta' ftehim internazzjonali konklużi mill-Komunità, inkluż il-FKĦ (ara, b'mod partikolari, l-Opinjoni 1/91, iċċitata aktar 'il fuq, punt 14, u s-sentenza tal-Qorti tal-Ġustizzja ta' l-1 ta' Lulju 1993, Metalsa, C-312/91 Ġabra, p. I-3751, punt 12).
78. Minbarra dan, l-Artikolu 18 ta’ l-Ewwel Konvenzjoni ta’ Vjenna u l-Artikolu 18 tat-Tieni Konvenzjoni ta’ Vjenna jikkostitwixxu l-espressjoni tal-prinċipju ġenerali ta’ protezzjoni ta’ l-aspettattivi leġittimi fid-dritt pubbliku internazzjonali, bis-saħħa ta' liema prinċipju, suġġett tad-dritt internazzjonali jista’, taħt ċerti kundizzjonijiet, ikun marbut mill-aspettattivi li nħolqu mill-atti tiegħu f’suġġetti oħra tad-dritt internazzjonali.
79. Ir-rikorrenti tiċħad l-argument tal-Kunsill li l-Artikolu 18 ta’ l-Ewwel Konvenzjoni ta’ Vjenna ma jistax jagħti lill-individwi drittijiet li huma jistgħu jinvokaw quddiem il-Qorti tal-Prim'Istanza. L-ewwel nett, l-argument ibbażat fuq nuqqas ta’ effett dirett mhuwiex relevanti fi proċeduri miġjuba skond l-Artikolu 173 tat-Trattat KE. Il-ftehim internazzjonali huma parti integrali mis-sistema legali Komunitarja u l-istituzzjonijiet, inklużi l-Qorti tal-Ġustizzja u l-Qorti tal-Prim'Istanza jridu jiżguraw li huma osservati. Il-fatt li xi ftehim internazzjonali mhumiex direttament applikabbli m'għandu l-ebda effett fuq l-obbligu tal- Komunità li tiżgura li huma osservati (ara s-sentenzi tal-Qorti tal-Ġustizzja ta' l-10 ta' Lulju 1984, STS vs Il-Kummissjoni, 126/83 Ġabra, p. 2769; tat-22 ta' Ġunju 1989, Fediol vs Il-Kummissjoni, 70/87, Ġabra p. 1781, punt 20; Nakajima vs Il-Kunsill, C-69/89, Ġabra p. I-2069, punt 31 kif ukoll il-Konklużjonijiet ta’ l-Avukat Ġenerali Lenz dwar din is-sentenza, punt 53, u l-Konklużjonijiet ta’ l-Avukat Ġenerali Gulmann fil-kawża tal-5 ta' Ottubru 1994, Il-Ġermanja vs Il-Kunsill, C-280/93, Ġabra p. I-4973, punti 135 u 137). It-tieni nett, l-Artikolu 18 ta’ l-Ewwel Konvenzjoni ta’ Vjenna fih projbizzjoni, li la hija ambigwu u lanqas ma fiha kundizzjonijiet, ta’ atti li mhumiex kompatibbli ma’ l-iskop u l-għan ta’ ftehim internazzjonali.
80. Minn dan jirriżulta li, bejn id-data li fiha ġie ffirmat il-Ftehim ŻEE u d-dħul fis-seħħ tiegħu, il-Komunità kienet obbligata ma tieħux miżuri li jistgħu jfixklu l-kisba ta’ l-iskop u ta' l-għan tal-Ftehim. Dan l-obbligu kellu jkollu rwol aktar importanti wara li r-ratifika mill-Partijiet Kontraenti kollha tal-Ftehim.
81. F'dan ir-rigward, ir-rikorrenti tosserva li l-proċess ta’ ratifika spiċċa fit-13 ta’ Diċembru 1993, meta l-Kunsill u l-Kummissjoni flimkien adottaw id-Deċiżjoni 94/1 u li l-kopji awtentikati ta’ l-istrumenti ta’ ratifikazzjoni flimkien man-notifika li l-Ftehim ŻEE kien ser jidħol fis-seħħ fl-1 ta’ Jannar 1994 intbagħtu lill-Partijiet Kontraenti. Meta r-regolament kontenzjuż ġie adottat fl-20 ta’ Diċembru 1993, il-Kunsill kien għaldaqstant jaf sewwa li l-Ftehim ŻEE kien ser jidħol fis-seħħ ftit jiem wara. Peress li t-tneħħija ta’ dazji doganali bejn il-Partijiet Kontraenti hija waħda mill-għanijiet prinċipali tal-Ftehim ŻEE, meta adottat ir-regolament kontenzjuż wara t-tmiem tal-perijodu ta’ ratifikazzjoni, il-Komunità ppreġudikat il-kisba ta’ l-iskop u l-għan tal-Ftehim ŻEE.
82. Ir-Repubblika ta’ l-Awstrija tasserixxi li, billi adottat ir-regolament kontenzjuż qabel mal-Ftehim ŻEE daħal fis-seħħ iżda wara li dan ġie rratifikat mill-Partijiet Kontraenti kollha, il-Kunsill kiser id-drittijiet tar-Repubblika ta’ l-Awstrija u taċ-ċittadini tagħha. Il-Kunsill aġixxa bi ksur ta’ prinċipju ġenerali tad-dritt li huwa komuni għall-Istati Membri, jiġifieri l-obbligu reċiproku ta' bona fides
fost il-Partijiet Kontraenti qabel id-dħul fis-seħħ ta' ftehim, li huwa rikonoxxut bħala prinċipju tad-dritt pubbliku internazzjonali mill-Artikolu 18 ta’ l-Ewwel Konvenzjoni ta’ Vjenna.
83. Minbarra dan, filwaqt li tagħmel riferiment għal-liġi Taljana, Ġermaniża, Belġjana, Spanjola u Ingliża, ir-Repubblika ta’ l-Awstrija ssostni li hemm ukoll prinċipju ġenerali tad-dritt, li hu komuni għas-sistemi legali ta’ l-Istati Membri, li parti f'kuntratt li jkun jinkludi obbligi, għandha taġixxi in bona fides
sabiex tħares l-interessi tal-partijiet l-oħra jew tal-benefiċċjarji tal-kuntratt matul perijodu li fih l-eżekuzzjoni tal-ftehim tkun sospiża. l-imsemmi prinċipju huwa l-korollarju tal-prinċipju tal-protezzjoni ta’ l-aspettattivi leġittimi. Il-Qorti tal-Prim'Istanza għandha għaldaqstant tirrikonoxxieh bħala prinċipju ġenerali tad-dritt Komunitarju. Dan il-prinċipju ġie wkoll miksur bl-adozzjoni tar-regolament kontenzjuż. Ir-Repubblika ta’ l-Awstrija tikkunsidra li r-rikorrenti, bħala benefiċċjarja tal-Ftehim ŻEE, għandha tkun tista' tinvoka l-imsemmi prinċipju.
84. Il-Kunsill ma jikkontestax l-asserzjoni tar-rikorrenti li l-Artikolu 18 ta’ l-Ewwel Konvenzjoni ta’ Vjenna u l-Artikolu 18 tat-Tieni Konvenzjoni ta' Vjenna ljikkodifikaw mir-regoli tad-dritt internazzjonali li jirriżultaw mill-użanzi u li jorbtu lill-Komunità.
85. Madankollu, huwa jsostni, fl-ewwel lok, illi huwa ma kisirx dawn ir-regoli, peress li r-regolament kontenzjuż huwa totalment kompatibbli mal-Ftehim ŻEE. Għaldaqstant huwa la jikkostitwixxi att illi jiċħad il-ftehim mill-iskop u mill-għan tiegħu u lanqas ma jikser l-aspettattivi leġittimi tar-Repubblika ta’ l-Awstrija.
86. It-tieni nett, huwa jsostni li r-regoli invokati mir-rikorrenti jifformaw parti mil-liġi tat-trattati, qasam tad-dritt internazzjonali li jikkonċerna biss id-drittijiet ta’ l-Istati sovrani u ta' l-organizzazjonijiet internazzjonali u r-relazzjonijiet bejniethom. Regoli bħal dawn ma jistgħux jagħtu lill-individwi drittijiet li huma jistgħu jinvokaw quddiem il-Qorti tal-Prim'Istanza. Minbarra dan, id-dispożizzjoni kkonċernata mhijiex preċiża biżejjed sabiex tkun direttament applikabbli, u dan huwa saħansitra anqas u anqas il-każ tal-prinċipju tal-protezzjoni ta’ l-aspettattivi leġittimi.
Il-kunsiderazzjonijiet tal-Qorti tal-Prim'Istanza
87. Fil-kuntest ta’ rikors għal annullament skond l-Artikolu 173 tat-Trattat, il-legalità tal-miżura kkontestata għandha tiġi evalwata fuq il-bażi ta' l-elementi fattwali u legali li kienu jeżistu fil-mument meta l-miżura ġiet adottata (ara s-sentenzi tal-Qorti tal-Ġustizzja tas-7 ta' Frar 1979, Franza vs Il-Kummissjoni, 15/76 u 16/76, Ġabra p. 321, punt 7, u tal-Qorti tal-Prim'Istanza, SNCF u British Railways vs Il-Kummissjoni, T-79/95 u T-80/95, Ġabra p. II-1491, punt 48).
88. L-argument tar-rikorrenti li l-legalità’ tar-regolament kontenzjuż għandha tkun evalwata fiż-żmien meta dan daħal fis-seħħ għandu għaldaqstant ikun imwarrab
89. Ir-rikorrenti tallega wkoll illi l-Ftehim ŻEE kien jagħmel parti mill-elementi fattwali u legali li kienu jeżistu fil-mument meta r-regolament kontenzjuż ġie adottat fl-20 ta’ Diċembru 1993 u li, billi adotta dan ir-regolament ftit jiem qabel id-dħul fis-seħħ tal-Ftehim ŻEE, il-Kunsill kiser il-prinċipju tad-dritt pubbliku internazzjonali, magħruf bħala l-"prinċipju ta' bona fides ", li skondu, sakemm jidħol fis-seħħ ftehim internazzjonali, il-partijiet li jiffirmaw ftehim internazzjonali ma jistgħux jadottaw miżuri li jċaħħduh mill-iskop u mill-għan tiegħu.
90. F’dan ir-rigward, għandu jiġi osservat, qabel kollox, li l-prinċipju ta’ bona fides
huwa regola ta’ konswetudni tad-dritt internazzjoni li l-eżistenza tagħha ġiet rikonoxxuta mill-Qorti Internazzjonali tal-Ġustizzja (ara s-sentenza tal-25 ta’ Mejju 1926, Interessi Ġermaniżi fis-Sileżja Pollakka ta' Fuq, CPJI, Serje A, Nru 7, p. 30 u 39) u li, għaldaqstant, huwa jorbot il-Komunità.
91. Dak il-prinċipju ġie kkodifikat mill-Artikolu 18 ta’ l-Ewwel Konvenzjoni ta’ Vjenna li jipprovdi dan li ġej:
"Stat huwa obbligat illi jonqos milli jieħu atti li jċaħħdu trattat mill-iskop u mill-għan tiegħu meta:
(a) huwa ffirma t-trattat jew skambja l-istrumenti li jikkostitwixxu t-trattat suġġett għal ratifikazzjoni, aċċettazzjoni jew approvazzjoni, sakemm huma ma weriex l-intenzjoni tiegħu li mhux ser isir parti mit-trattat; jew
(b) huwa esprima l-kunsens tiegħu li jkun marbut mit-trattat, sakemm ma jidħol fis-seħħ it-trattat u sakemm dan id-dħul fis-seħħ ma jidawwarx indebitament"
[Traduzzjoni mhux uffiċjali]
92. F’dan il-każ, il-Kunsill adotta r-regolament kontenzjuż fl-20 ta’ Diċembru 1993, jiġifieri, sebat ijiem wara li l-Komunitajiet, bħala l-aħħar Partijiet Kontraenti, approvaw il-Ftehim ŻEE u ddepożitaw l-istrumenti ta’ approvazzjoni tagħhom (ara aktar 'il fuq, punt 23). F'dawn iċ-ċirkustanzi, sa mit-13 ta’ Diċembru 1993 il-Komunitajiet kienu jafu bid-data li fiha l-Ftehim ŻEE kien ser jidħol fis-seħħ. Fil-fatt, mill-Artikolu 129(3) tal-Ftehim ŻEE, kif sostitwit mill-Artikolu 6 tal-Protokoll ta’ Aġġustament, u mill-Artikoli 1(1) u 22(3) tal-Protokoll ta' Aġġustament, jirriżulta li l-Ftehim ŻEE kellu jidħol fis-seħħ fl-ewwel jum tax-xahar wara l-aħħar depożitu ta’ ratifika jew approvazzjoni.
93. It-tieni nett, għandu jiġi osservat li l-prinċipju ta’ bona fides
huwa l-korollarju, fid-dritt pubbliku internazzjonali, tal-prinċipju ta’ protezzjoni ta’ l-aspettattivi leġittimi li, skond il-ġurisprudenza, jifforma parti mis-sistema legali Komunitarja (ara s-sentenza tat-3 ta' Mejju 1978, Töpfer vs Il-Kummissjoni, 112/77 Ġabra p. 1019, punt 19). Kull operatur ekonomiku li jkun ingħata tamiet iġġustifikati minn xi istituzzjoni jista’ jibbaża ruħu fuq il-prinċipju ta’ protezzjoni ta’ l-aspettattivi leġittimi (ara, b'mod partikolari, is-sentenza tal-Qorti tal-Prim'Istanza tat-13 ta' Lulju 1995, O'Dwyer et vs Il -Kunsill, T-466/93, T-469/93, T-473/93, T-474/93 u T-477/93, Ġabra p. II-2071, punt 48).
94. F’sitwazzjoni fejn il-Komunitajiet iddepożitaw l-istrumenti tagħhom ta’ approvazzjoni ta’ ftehim internazzjonali u fejn id-data tad-dħul fis-seħħ ta’ dak il-ftehim hija magħrufa, l-operaturi ekonomiċi jistgħu jibbażaw rwieħhom fuq il-prinċipju ta’ protezzjoni ta' l-aspettattivi leġittimi sabiex jikkontestaw l-adozzjoni mill-istituzzjonijiet, matul il-perijodu li jippreċedi d-dħul fis-seħħ ta’ dak il-ftehim, ta’ kull miżura li hija kontra d-dispożizzjonijiet ta’ dak il-ftehim u li ser ikollha effett dirett fuqhom wara li l-istess ftehim jidħol fis-seħħ.
95. Għaldaqstant, ir-rikorrenti għandha d-dritt li tirrikjedi l-eżami tal-legalità tar-regolament kontenzjuż fid-dawl tad-dispożizzjonijiet tal-Ftehim ŻEE li, wara d-dħul fis-seħħ ta' dan ta' l-aħħar, ikollhom effett dirett.
96. Madankollu, qabel ma jittieħdu in kunsiderazzjoni d-diversi argumenti li tqajmu mir-rikorrenti f’dan ir-rigward, għandu l-ewwel nett jiġi vverifikat jekk u safejn id-dispożizzjonijiet tal-Ftehim ŻEE jieħdu post id-dispożizzjonijiet tal-FKĦ u jekk il-Ftehim ŻEE huwiex applikabbli għall-prodotti in kwistjoni f’dan il-każ.
97. Għandu jiġi osservat li l-FKĦ, li kien applikabbli meta seħħew il-fatti u li kien il-bażi li fuqha r-regolament kontenzjuż ġie adottat, la ġie imħassar u lanqas sospiż meta l-Ftehim ŻEE daħal fis-seħħ. Madankollu, skond l-Artikolu 120 tal-Ftehim ŻEE, l-applikazzjoni tad-dispożizzjonijiet ta’ dan il-ftehim jipprevalu fuq dik tad-dispożizzjonijiet tal-FKĦ "safejn dawn ikopru l-istess suġġett" bħall-Ftehim ŻEE. Id-dispożizzjonijiet kkonċernati f'din il-kawża tal-Ftehim ŻEE jirregolaw l-istess suġġett bħall-artikoli relevanti tal-FKĦ. L-Artikolu 10 tal-Ftehim ŻEE jirregola l-istess suġġett bħall-Artikolu 3 u 6 tal-FKĦ, jiġifieri d-drittijiet doganali fuq l-importazzjoni u t-taxxi b'effett ekwivalenti. L-Artikolu 61 tal-Ftehim ŻEE, dwar l-għajnuna mill-Istat, huwa aktar speċifiku minn, u għandu skop wiesa' daqs l-Artikolu 23(1)(iii) tal-FKĦ; huwa kważi identiku għall-Artikolu 92 tat-Trattat KE. Minbarra dan, id-dispożizzjonijiet speċifiċi applikabbli għall-għajnuna mill-Istat fil-Komunità jinsabu fl-Anness XV tal-Ftehim ŻEE. Fir-rigward tal-proċeduri msemmija fl-Artikolu 27(2) u (3)(a) tal-FKĦ, għandu jiġi mfakkar illi, skond l-Artikolu 108 tal-Ftehim ŻEE, l-Istati ta' l-EFTA għandhom jistabbilixxu l-Awtorità ta’ Sorveljanza EFTA u l-Qorti EFTA. Dawn iż-żewġ istituzzjonijiet għandhom, b’mod partikolari fl-oqsma tal-kompetizzjoni u ta' l-għajnuna mill-Istat, kompetenzi u proċeduri analogi għal dawk li jeżistu fil-Komunità f'dawn l-istess oqsma. L-allokazzjoni tal-kompetenzi u l-kooperazzjoni bejn l-Awtorità ta’ Sorveljanza EFTA u l-Kummissjoni fil-qasam ta’ l-għajnuna mill-Istat huma rregolati mill-Artikolu 62 tal-Ftehim ŻEE. Konsegwentament, wara d-dħul fis-seħħ tal-Ftehim ŻEE, l-applikazzjoni ta’ dawk id-dispożizzjonijiet tal-ftehim tipprevali fuq dik tad-dispożizzjonijiet relevanti tal-FKĦ.
98. F’dan il-kuntest, mingħajr ma tieħu deċiżjoni dwar il-kompatibbiltà ta’ l-għajnuna mogħtija mir-Repubblika ta’ l-Awstrija mal-ftehim FKĦ jew mal-Ftehim ŻEE, il-Qorti tal-Prim'Istanza tinnota li l-Kunsill iffinalizza l-proċedura prevista mid-dispożizzjonijiet tal-FKĦ dwar l-għajnuna mill-Istat qabel ma adotta r-regolament kontenzjuż. Madankollu, kif jirriżulta mill-punt preċedenti, mid-dħul fis-seħħ tal-Ftehim ŻEE, l-applikazzjoni tad-dispożizzjonijiet ta’ dan il-ftehim dwar l-għajnuna mill-Istat jiġi qabel l-applikazzjoni tad-dispożizzjonijiet li jikkorrispondu tal-FKĦ. F’dan ir-rigward, il-Ftehim ŻEE fih ir-regoli u l-proċeduri tiegħu li jippermettu lill-Partijiet Kontraenti li jneħħu għajnuna mill-Istat li mhijiex kompatibbli mat-tħaddim tal-Ftehim.
99. Fir-rigward tal-kwistjoni dwar jekk il-Ftehim huwiex applikabbli għall-prodotti msemmija fir-regolament kontenzjuż, mhuwiex ikkontestat illi dawn il-prodotti joriġinaw fil-Partijiet Kontraenti tal-Ftehim ŻEE u li jaqgħu taħt Kapitoli 25 sa 97 tas-Sistema Armonizzata tad-Deskrizzjoni u tal-Kodifikazzjoni ta’ l-Oġġetti. Konsegwentament, minħabba l-Artikolu 8(2) u (3)(a) tal-Ftehim ŻEE, dan l-istess ftehim huwa applikabbli għal dawn il-prodotti mid-dħul fis-seħħ tiegħu.
100. It-tieni nett, għandu jiġi eżaminat jekk, wara d-dħul fis-seħħ tal-Ftehim ŻEE, l-Artikolu 10 tiegħu jistax ikollu effett dirett.
101. Mill-Artikolu 228(7) tat-Trattat KE, jirriżulta li l-ftehim internazzjonali konklużi mill-Komunità skond it-Trattat jorbtu l-istituzzjonijiet u l-Istati Membri. Skond ġurisprudenza stabbilita, id-dispożizzjonijiet ta’ ftehim bħal dan jifformaw parti integrali mis-sistema legali Komunitarja minn meta l-ftehim jidħol fis-seħħ (ara s-sentenza Haegeman, iċċitata aktar 'il fuq, punt 5). Hija wkoll ġurisprundenza stabbilita li d-dispożizzjonijiet ta’ ftehim bħal dan jistgħu joħolqu effett dirett jekk ikunu bla kundizzjoni u preċiżi biżejjed (ara, per eżempju, is-sentenzi tal-Qorti tal-Ġustizzja tal-5 ta' Frar 1976, Bresciani, 87/75, Ġabra p. 129, punt 25, u tas-26 ta' Ottubru 1982, Kupferberg, 104/81, Ġabra p. 3641, punt 23).
102. F’dan ir-rigward, il-Qorti tal-Prim'Istanza tosserva li m'hemm xejn fil-proċess li jissuġġerixxi li l-Ftehim ŻEE, li ġie konkluż mill-Komunità fuq il-bażi ta’ l-Artikolu 238 tat-Trattat KE, ma ġiex konkluż skond it-Trattat. Konsegwentement, mid-dħul fis-seħħ tal-Ftehim fl-1 ta’ Jannar 1994, id-dispożizzjonijiet tal-Ftehim jiffurmaw parti integrali mis-sistema legali Komunitarja. Għandu jiġi wkoll imfakkar illi l-ewwel sentenza ta’ l-Artikolu 10 tal-Ftehim ŻEE tipprovdi li d-dazji doganali fuq l-importazzjoni jew l-esportazzjoni, kif ukoll it-taxxi kollha b'effett ekwivalenti, huma pprojbiti bejn Partijiet Kontraenti. It-tieni sentenza ta’ l-istess artikolu tippreċiża li, bla ħsara għall-arranġamenti previsti fil-Protokoll 5 tal-Ftehim, din il-projbizzjoni tapplika wkoll għad-dazji doganali ta’ natura fiskali. Għandu jiġi kkonstatat li l-Artikolu 10 b’hekk jistabbilixxi regola bla kundizzjonijiet u preċiża, suġġetta għal eċċezzjoni waħda li hija wkoll bla kundizzjonijiet u preċiża. Minn dan isegwi li, minn meta l-Ftehim ŻEE daħal fis-seħħ, l-Artikolu 10 kellu effett dirett.
103. It-tielet nett, għandu jiġi vverifikat jekk, billi jipprovdi għall-istabbiliment mill-ġdid ta’ dazju ta' 4.9%, ir-regolament kontenzjuż jiksirx l-Artikolu 10 tal-Ftehim ŻEE.
104. L-Artikolu 6 tal-Ftehim ŻEE jipprovdi li:
"Bla ħsara għall-iżvilupp futur tal-ġurisprudenza, id-dispożizzjonijiet ta’ dan il-Ftehim, safejn huma identiċi fis-sustanza għar-regoli li jikkorrispondu tat-Trattat li jistabbilixxi l-Komunità Ekonomika Ewropea u t-Trattat li jwaqqaf l-Komunità Ewropea tal-Faħam u l-Azzar u għall-atti adottati fl-applikazzjoni ta’ dawn iż-żewġ Trattati, għandhom, fl-implementazzjoni u l-applikazzjoni tagħhom, ikunu interpretati skond is-sentenzi relevanti tal-Qorti tal-Ġustizzja tal-Komunitajiet Ewropej mogħtija qabel id-data ta’ l-iffirmar ta’ dan il-Ftehim."
105. Il-Kunsill isostni li, minkejja dik id-dispożizzjoni, l-Artikolu 10 tal-Ftehim ŻEE ma għandux ikun interpretat bl-istess mod bħad-dispożizzjonijiet li jikkorrispondu tat-Trattat KE, għaliex hemm differenzi kbar bejn it-Trattat KE u l-Ftehim ŻEE (ara l-punt 62 aktar 'il fuq).
106. Dan l-argument ma jistax jiġi aċċettat. Fil-fatt, mill-ġurisprudenza jirriżulta li, sabiex ikun iddeterminat jekk l-interpretazzjoni ta’ dispożizzjoni li tinsab fit-Trattat KE għandhiex tiġi estiża għal dispożizzjoni identika li tinsab fi ftehim bħall-Ftehim ŻEE, dik id-dispożizzjoni għandha tkun analizzata kemm fid-dawl ta’ l-għan u ta' l-iskop tal-Ftehim kif ukoll fil-kuntest tiegħu (ara s-sentenzi tal-Qorti tal-Ġustizzja tad-9 ta' Frar 1982, Polydor, 270/80 Ġabra p. 329, punt 8, u tas-16 ta' Lulju 1992, Legros et, C-163/90, Ġabra p. I-4625, punt 23). Skond l-Artikolu 1(1) tal-Ftehim ŻEE, l-għan ta’ dan il-ftehim huwa li jiffavorixxi tisħiħ kontinwu u bbilanċjat tar-relazzjonijiet ekonomiċi u kummerċjali bejn il-Partijiet Kontraenti, f’kundizzjonijiet ugwali ta’ kompetizzjoni u fir-rispett ta’ l-istess regoli, bl-iskop li tinħoloq ŻEE omoġenja. Għal dan il-għan, il-Partijiet Kontraenti ddeċidew li jeliminaw l-ostakoli għal kważi l-kummerċ totali tagħhom kollu, skond id-dispożizzjonijiet tal-GATT dwar it-twaqqif ta’ żoni ta' kummerċ liberu.
107. F’dan il-kuntest, il-Ftehim ŻEE jinvolvi grad għoli ta’ integrazzjoni, b’oġġettivi li jmorru lil hinn minn dawk ta’ sempliċi ftehim ta' kummerċ liberu. Għaldaqstant, mill-Artikolu 1(2) jirriżulta li ż-ŻEE tinvolvi, b'mod partikolari, il-moviment liberu tal-merkanzija, tal-persuni, tas-servizzi u tal-kapital kif ukoll it-twaqqif ta’ sistema li tiżgura li kompetizzjoni ma tkunx imfixkla u li r-regoli li għandhom x’jaqsmu magħha jkunu rispettati b’mod ugwali. Ir-regoli li japplikaw għar-relazzjonijiet bejn il-Partijiet Kontraenti fl-oqsma koperti mill-Ftehim huma essenzjalment dawk tad-dispożizzjonijiet li jikkorrispondu tat-Trattati KE u KEFA u l-miżuri adottati skond dawn it-trattati. Il-Ftehim ŻEE għandu wkoll l-iskop illi jestendi għaż-ŻEE d-dritt Komunitarju futur fl-oqsma koperti mill-ftehim meta dan jinħoloq, jiżviluppa jew jinbidel u hija pprovduta proċedura ta’ teħid ta’ deċiżjonijiet għal dan il-għan. Il-Ftehim jipprovdi wkoll illi l-Istati EFTA għandhom iwaqqfu awtorità ta’ sorveljanza, l-Awtorità ta' Sorveljanza EFTA, b’poteri ekwivalenti u funzjonijiet simili għal dawk tal-Kummissjoni, kif ukoll qorti tal-ġustizzja, il-Qorti EFTA. L-Artikolu 109 tal-Ftehim ŻEE jippreċiża li, l-Awtorità ta’ Sorveljanza EFTA, minn naħa, u l-Kummissjoni, li taġixxi skond it-Trattat KE, it-Trattat KEFA u l-Ftehim ŻEE, min-naħa l-oħra, għandhom jassiguraw ir-rispett ta’ l-obbligi li jirriżultaw mill-Ftehim ŻEE. Skond l-Artikolu 108(2) tal-Ftehim ŻEE u l-Ftehim bejn l-Istati EFTA, tat-2 ta’ Mejju 1992, dwar it-twaqqif ta’ Awtorità ta’ Sorveljanza u ta' Qorti tal-Ġustizzja (ĠU 1994 L 344, p. 1; aktar 'il quddiem "il-ftehim ta' Sorveljanza EFTA"), il-Qorti EFTA għandha kompetenzi simili għal dawk tal-Qorti tal-Ġustizzja u tal-Qorti tal-Prim'Istanza.
108. Għaldaqstant, bit-twaqqif ta’ Awtorità ta’ Sorveljanza EFTA u ta' Qorti EFTA, b’poteri u kompetenzi simili għal dawk tal-Kummissjoni u tal-Qorti tal-Ġustizzja, ġiet maħluqa sistema fuq żewġ pilastri li fiha l-Awtorità ta’ Sorveljanza EFTA u l-Qorti EFTA jħarsu l-applikazzjoni tal-ftehim min-naħa ta’ l-Istati EFTA, filwaqt illi l-Kummissjoni, il-Qorti tal-Ġustizzja u l-Qorti tal-Prim'Istanza jassiguraw l-applikazzjoni ta' l-istess ftehim min-naħa tal-Komunità. Din is-sistema hija msaħħa min-numru kbir ta’ fatturi li huma intiżi li jiżguraw l-omoġeneità tagħha. Fost dawn il-fatturi jinsabu, flimkien ma' similarità fil-kliem użat fid-dispożizzjonijiet differenti tal-Ftehim u tat-Trattati KE u KEFA, ir-raba' u l-15-il premessa tal-preamblu u l-Artikolu 6 tal-Ftehim ŻEE, kif ukoll, b'mod partikolari, l-Artikolu 3 tal-Ftehim ta’ Sorveljanza EFTA. B’mod partikolari, bis-saħħa tar-raba' premessa tal-preamblu, l-għan tal-Partijiet Kontraenti huwa li "jistabbilixxu Żona Ekonomika Ewropea li hija dinamika u omoġenja, ibbażata fuq regoli komuni u kundizzjonijiet ugwali ta’ kompetizzjoni, li jkollha l-mezzi, fosthom dawk ġudizzjarji, meħtieġa għall-implementazzjoni tagħha u li hija bbażata fuq l-ugwaljanza, ir-reċiproċità u l-bilanċ ġenerali tal-vantaġġi, tad-drittijiet u ta' l-obbligi tal-Partijiet Kontraenti". Il-15-il premessa tal-preamblu, miżjuda mill-Partijiet Kontraenti wara li l-Qorti tal-Ġustizzja, fl-Opinjoni 1/91 tagħha, iċċitata aktar 'il fuq, kienet ikkostatat illi s-sistema ġudizzjarja fl-ewwel verżjoni tal-Ftehim, li kienet tipprovdi għal Qorti ŻEE, kienet inkompatibbli mat-Trattat KEE, tippreċiża wkoll illi "b’rispett sħiħ għall-indipendenza tal-qrati, l-għan tal-Partijiet Kontraenti huwa li jiksbu u jżommu interpretazzjoni u applikazzjoni uniformi ta’ dan il-ftehim u ta' dawk id-dispożizzjonijiet tal-leġiżlazzjoni Komunitarja li huma riprodotti fis-sustanza tagħhom f’dan il-Ftehim u li jaslu għal trattament ugwali ta’ l-individwi u ta' l-operaturi ekonomiċi fir-rigward ta’ l-erba’ libertajiet u tal-kundizzjonijiet ta’ kompetizzjoni". Kif fakkret il-Qorti tal-Prim'Istanza fil-punt 104 ta’ din is-sentenza, l-Artikolu 6 tal-Ftehim ŻEE jipprovdi li d-dispożizzjonijiet tal-Ftehim ŻEE li huma identiċi, fis-sustanza tagħhom, għar-regoli Komunitarji għandhom ikunu interpretati skond il-ġurisprudenza tal-Qorti tal-Ġustizzja u tal-Qorti tal-Prim'Istanza mogħtija qabel id-data ta’ l-iffirmar tal-Ftehim. Fl-aħħar nett, mill-Artikolu 3(2) tal-Ftehim ta’ Sorveljanza EFTA jirriżulta li, fl-interpretazzjoni u l-applikazzjoni tal-Ftehim ŻEE, l-Awtorità ta’ Sorveljanza EFTA u l-Qorti EFTA għandhom iqisu debitament il-prinċipji stabbiliti mis-sentenzi relevanti tal-Qorti tal-Ġustizzja u tal-Qorti tal-Prim'Istanza mogħtija wara d-data ta’ l-iffirmar tal-Ftehim ŻEE (ara s-sentenzi tal-Qorti EFTA, Restamark, iċċitata aktar 'il fuq, punti 24, 33 u 34, u tal-21 ta' Marzu 1995, Scottish Salmon Growers Association vs l-Awtorità ta’ Sorveljanza EFTA, E-2/94, Rapport tal-Qorti EFTA, 1 ta’ Jannar 1994–30 ta’ Ġunju 1995, p. 59, punti 11 u 13).
109. Kuntrarjament għall-allegazzjonijiet tal-Kunsill, is-sinifikanza ta' l-għan tal-Partijiet Kontraenti li joħolqu ŻEE dinamika u omoġenja fir-rigward ta’ l-interpretazzjoni u l-applikazzjoni tal-Ftehim ma ġietx imnaqqsa mill-Qorti tal-Ġustizzja fl-Opinjoni 1/91 tagħha, li ġiet iċċitatata aktar 'il fuq. Meta l-Qorti tal-Ġustizzja kkonstatat illi d-differenzi li jeżistu bejn l-għanijiet u l-kuntest tal-Ftehim, minn naħa, u l-għanijiet u l-kuntest tad-dritt Komunitarju, min-naħa l-oħra, ifixklu l-kisba ta’ l-għan ta’ omoġeneità fl-interpretazzjoni u l-applikazzjoni tad-dritt fiż-ŻEE, hija kienet qed tikkunsidra s-sistema ġudizzjarja kkontemplata mill-Ftehim ŻEE għall-iskop illi tivverifika jekk dik is-sistema tistax tippreġudika l-awtonomija tas-sistema legali Komunitarja fil-kisba ta' għanijiet tagħha u mhux fil-kuntest ta' eżami ta' każ speċifiku fejn irid jiġi ddeterminat jekk dispożizzjoni tal-Ftehim ŻEE, li hija identika, fis-sustanza tagħha, għal dispożizzjoni tad-dritt Komunitarju, għandhiex tkun interpretata skond il-ġurisprudenza tal-Qorti tal-Ġustizzja u tal-Qorti tal-Prim'Istanza.
110. Minn dawn il-konstatazzjonijiet jirriżulta li l-Artikolu 6 tal-Ftehim ŻEE għandu jiġi interpretat fis-sens li, meta dispożizzjoni tal-Ftehim ŻEE tkun identika fis-sustanza tagħha għar-regoli li jikkorrispondu tat-Trattati KE u KEFE u ta' l-atti adottati fl-applikazzjoni ta’ dawn iż-żewġ trattati, din għandha tiġi interpretata skond il-ġurisprudenza relevanti tal-Qorti tal-Ġustizzja u tal-Qorti tal-Prim'Istanza ta' qabel id-data ta’ l-iffirmar tal-Ftehim ŻEE.
111. Il-Qorti tal-Prim'Istanza tikkonstata wkoll illi l-Artikolu 10 tal-Ftehim ŻEE huwa identiku fis-sustanza tiegħu għall-Artikoli 12, 13, 16 u 17 tat-Trattat KE li, minn tmiem il-perijodu ta' tranżizzjoni, jipprojbixxu d-dazji doganali fuq l-importazzjoni u l-esportazzjoni u kull taxxa b'effett ekwivalenti bejn Stati Membri. Konsegwentament, bis-saħħa ta' l-Artikolu 6 tal-Ftehim ŻEE, l-Artikolu 10 għandu jiġi interpretat skond il-ġurisprudenza relevanti tal-Qorti tal-Ġustizzja u l-Qorti tal-Prim'Istanza ta' qabel id-data ta’ l-iffirmar tal-Ftehim.
112. F’dan ir-rigward jeħtieġ, l-ewwel nett, illi jiġi miċħud l-argument tal-Kummissjoni li, peress li mill-Artikolu 10 tal-Ftehim ŻEE jirriżulta li dazji doganali ta’ natura fiskali mhumiex meqjusa li jagħmlu parti ex officio
mill-kunċett ta’ dazji doganali fuq l-importazzjoni u l-esportazzjoni u taxxi b'effett ekwivalenti, dan l-Artikolu u d-dispożizzjonijiet li jikkorrispondu tat-Trattat KE mhumiex identiċi fis-sustanza tagħhom. Fil-fatt, huwa biżżejjed li jiġi mfakkar li t-Trattat KE fih dispożizzjoni li tikkorrispondi, li hija l-Artikolu 17 tat-Trattat, li jippreċiża li l-projbizzjonijiet ta' l-Artikolu 9 tat-Trattat għandhom japplikaw anke meta dazji doganali jkunu ta’ natura fiskali, u huwa intiż sabiex jiżgura li l-projbizzjoni ta' dazji doganali fuq l-importazzjoni u l-esportazzjoni kif ukoll tat-taxxi kollha b'effett ekwivalenti ma tkunx evitata (ara s-sentenza Sociaal Fonds voor de Diamantarbeiders, iċċitata aktar 'il fuq, punti 8 u 9).
113. It-tieni nett, kuntrarjament għal dak li ssostni l-Kummissjoni, l-interpretazzjoni ta’ l-Artikolu 10 tal-Ftehim ŻEE proposta mir-rikorrenti ma tagħmilx l-applikazzjoni ta' l-Artikolu 64 tal-Ftehim ŻEE impossibbli. Fil-fatt, fil-qasam ta’ l-għajnuna mill-Istat, l-Artikolu 64 jawtorizza l-awtorità kompetenti tal-Parti Kontraenti affettwata minn distorsjoni fil-kompetizzjoni li tadotta miżuri sabiex tikkumpensa għall-effetti tad-distorjoni. Peress li huwa eċċezzjoni għad-dispożizzjonijiet l-oħra tal-Ftehim ŻEE, l-Artikolu 64 jista’ għaldaqstant jiġi applikat minkejja d- dispożizzjonijiet l-oħra tal-ftehim. Madankollu, qabel ma jkunu adottati tali miżuri, trid titwettaq il-proċedura prevista mill-Artikolu 64 tal-Ftehim ŻEE u jridu jkunu ġew sodisfatti l-kundizzjonijiet li jinsabu f'dan l-Artikolu.
114. It-tielet nett, id-diversi klawsoli ta’ salvagwardja fil-Ftehim ŻEE, li jippermettu l-Partijiet jidderogaw mid-dispożizzjonijiet ta' dan ta' l-aħħar, jistgħu biss jintużaw f’ċirkustanzi stabbiliti u, bħala regola ġenerali, wara li jiġu kkunsidrati l-argumenti favur u kontra fi ħdan il-Kumitat Konġunt taż-ŻEE. Minbarra sitwazzjonijiet speċifiċi li jistgħu jagħtu lok għall-applikazzjoni tagħhom, dawk il-klawsoli la għandhom impatt fuq l-għan ta' l-Artikolu 10 fil-kuntest tal-Ftehim ŻEE u lanqas, konsegwentament, fuq l-interpretazzjoni li għandha tingħata lil imsemmi artikolu. Din il-konklużjoni hija kkorroborata, b’mod partikolari, mill-fatt li, sakemm it-Trattat dwar l-Unjoni Ewropea daħal fis-seħħ, l-Artikolu 115 tat-Trattat KEE kien jippermetti lill-Istati Membri stess li jieħdu l-miżuri neċessarji f’każ ta’ urġenza matul il-perijodu ta' tranżizzjoni u li, kif ir-rikorrenti ġustament osservat, fis-sentenza Sociaal Fonds voor de Diamantarbeiders, iċċitata aktar 'il fuq, il-Qorti tal-Ġustizzja speċifikament iddikjarat illegali ħlasijiet pekunjarji miġbura matul il-perijodu ta' tranżizzjoni.
115. Ir-raba' nett, l-argument tal-Kummissjoni li, kieku l-Artikolu 10 kellu jiġi interpretat skond il-ġurisprudenza tal-Qorti tal-Ġustizzja l-Artikolu 26 tal-Ftehim ŻEE jkun bla bżonn, għandu wkoll ikun imwarrab. Fil-fatt, l-Artikolu 26 tal-Ftehim ŻEE jipprovdi li l-miżuri kontra d- dumping, id-dazji kompensatorji u l-miżuri kontra prattiċi kummerċjali illegali li jistgħu jiġu attribwiti għal pajjiżi terzi ma japplikawx għar-relazzjonijiet bejn il-Pajjiżi Kontraenti, ħlief jekk ikun hemm xi dispożizzjoni mod ieħor fil-Ftehim ŻEE. L-ewwel paragrafu tal-Protokoll 13 jistipula li l-applikazzjoni ta’ l-Artikolu 26 hija limitata għall-oqsma koperti mid-dispożizzjonijiet tal-Ftehim u li, fil-każ tagħhom, l- acquis communautaire
huwa totalment integrat fil-ftehim. Mit-tieni paragrafu ta’ l-istess protokoll jirriżulta li l-Artikolu 26 ma japplikax f'sitwazzjonijiet fejn Parti Kontraenti ddaħħal miżuri diretti lejn pajjiżi terzi li huma intiżi sabiex jipprevjenu l-evażjoni ta' miżuri kontra d- dumping, ta' dazji kompensatorji jew ta' miżuri kontra prattiċi kummerċjali illegali li jistgħu jkunu attribwiti lil pajjiżi terzi.
116. L-Artikolu 26, flimkien mal-Protokoll 13 tal-Ftehim, għandu għaldaqstant ikun interpretat fis-sens li jirregola sitwazzjonijiet li fihom miżuri kontra d- dumping, dazji kumpensatorji jew miżuri kontra prattiċi kummerċjali illegali, li jistgħu jkunu attribwiti għal pajjiżi terzi, jistgħu jkunu introdotti mill-Partijiet Kontraenti fosthom, minkejja d-dispożizzjonijiet l-oħra tal-Ftehim ŻEE. Minbarra dan, l-Artikolu 26 japplika mhux biss għall-miżuri adottati f’forma ta’ dazji iżda wkoll għall-miżuri l-oħra kollha, tkun xi tkun il-forma tagħhom, inklużi l-impenni aċċettati minn deċiżjonijiet tal-Kummissjoni fil-qasam tad- dumping . Konsegwentament, l-Artikolu 26 tal-Ftehim ŻEE għandu l-ġustifikazzjoni tiegħu stess, li hija indipendenti minn dik ta’ l-Artikolu 10 tal-Ftehim ŻEE.
117. Finalment, ir-regolament kontenzjuż ma kienx adottat sabiex jipprevjeni l-evażjoni ta’ miżuri kontra d- dumping, dazji kumpensatorji jew miżuri kontra prattiċi kummerċjali illegali attribwibbli għal pajjiżi terzi. Apparti minn dan, il-qasam ta’ l-għajnuna mill-Istat jaqa’ taħt l-Artikoli 61 sa 64 tal-Ftehim ŻEE. Minbarra dan, l- acquis communautaire
kollu f’dan il-qasam, partikolarment il-Qafas Komunitarju ta' l-Għajnuna mill-Istat lill-Industrija tal-Vetturi bil-Mutur (89/C 123/03; ĠU 1989 C 123, tat-18 ta' Mejju 1989, p. 3) ġie integrat fil-Ftehim. Konsegwentament, miżuri bħal dawn ma jistgħux ikunu awtorizzati fuq il-bażi ta' l-Artikolu 26 tal-Ftehim ŻEE u mhuwiex neċessarju illi tingħata deċiżjoni dwar jekk il-miżuri stabbiliti mir-regolament kontenzjuż għandhomx jitqiesu bħala dazji kumpensatorji.
118. Għandu jiġi wkoll innutat, sabiex wieħed ikollu l-istampa ġenerali, illi fir-rigward tal-ftehim ta’ kummerċ ħieles mal-pajjiżi EFTA, li għandhom suġġett ħafna aktar limitat minn dak tal-Ftehim ŻEE, il-Qorti tal-Ġustizzja, fis-sentenza Legros et iċċitata aktar 'il fuq (punt 26), li kienet tikkonċerna l-Artikolu 6 tal-Ftehim bejn il-Komunità u r-Renju ta’ l-Iżvezja [Regolament tal-Kunsill (KEE) Nru 2838/72, tad-19 ta’ Diċembru 1972, dwar il-konklużjoni ta' Ftehim bejn il-Komunità Ekonomika Ewropea u r-Renju ta’ l-Iżvezja (ĠU L 300, p. 96)], dwar taxxi b'effett ekwivalenti, ddeċidiet li, fil-kuntest ta’ l-għan li jkunu eliminati l-ostakoli għall-kummerċ, l-eliminazzjoni tad-dazji doganali fuq l-importazzjoni hija ta' importanza primarja, bħalma hija l-eliminazzjoni tat-taxxi b'effett ekwivalenti li, skond il-ġurisprudenza tal-Qorti tal-Ġustizzja, huma marbuta mill-qrib mad-dazji doganali stricto sensu
(ara, b’mod partikolari, is-sentenzi tal-Qorti tal-Ġustizzja tat-13 ta' Diċembru 1973, Sociaal Fonds voor de Diamantarbeiders, 37/73 u 38/73 Ġabra p. 1609, punti 12 u 13, u tat-12 ta' Frar 1992, Leplat, C-260/90, Ġabra p. I-643, punt 15). Il-Qorti tal-Ġustizzja kkonkludiet li l-ftehim ta’ kummerċ ħieles ikun imċaħħad mill-biċċa l-kbir ta' l-effettività tiegħu kieku l-kunċett ta' taxxa b'effett ekwivalenti, li jinsab fl-Artikolu 6 tiegħu, kellu jkun interpretat bħala li għandu skop aktar limitat minn dak ta' l-istess kunċett li jinsab fit-Trattat KEE.
119. Minħabba dawn il-fatturi kollha, huwa għaldaqstant neċessarju li jiġi eżaminat jekk, wara d-dħul fis-seħħ tal-Ftehim ŻEE, ir-regolament kontenzjuż huwiex kuntrarju għall-Artikolu 10 ta’ dak il-ftehim meta interpretat, bis-saħħa ta' l-Artikolu 6, skond s-sentenzi relevanti tal-Qorti tal-Ġustizzja u tal-Qorti tal-Prim'Istanza mogħtija qabel id-data ta’ l-iffirmar tal-Ftehim ŻEE.
120. F’dak ir-rigward huwa neċessarju illi jiġi miċħud l-argument tal-Kunsill illi l-miżura introdotta mir-regolament kontenzjuż ma tikkostitwixxix dazju iżda miżura ta’ salvagwardja sui generis
illi, fiha nfisha, ma taqax taħt l-Artikolu 10 tal-Ftehim ŻEE. Fil-fatt, skond it-titolu tiegħu stess, ir-regolament kontenzjuż iwassal għall-"irtirar ta’ konċessjonijiet ta’ tariffi". Minbarra dan, l-Artikolu 1 tar-regolament jipprovdi li "[d]azju ta’ 4.9% fuq l-importazzjoni ta' gearboxes
F-15 għal karozzi, iffabbrikati minn General Motors Awstrija […] qiegħed jerġa' jiġi stabbilit" u li t-23 premessa tirreferi għall-"istabbiliment ta' dazji f’livell ugwali għal-livell tad-dazji li kienu jkunu applikabbli kieku l-[FKĦ] ma daħalx fis-seħħ". Fl-aħħar nett, matul is-seduta, ir-rappreżentant tal-Kunsill, b'risposta għal mistoqsija li saritlu mill-Qorti tal-Prim'Istanza, ammetta li l-kwalifika ta' miżura hija ta’ ftit importanza, peress li effett tagħha hu identiku jekk tkun ikkwalifikata bħala dazju kontra d- dumping, bħala dazju kompensatorju, bħala l-irtirar ta’ konċessjonijiet ta’ tariffi, bħala l-introduzzjoni ta’ dazju jew bħala miżura ta’ salvagwardja sui generis .
121. Minbarra dan, għandu jiġi mfakkar li, skond ġurisprudenza stabbilita, "kull ħlas pekunjarju, anke jekk ikun minimu, ikun xi jkun imsejjaħ u jkun xi jkun il-mod kif jiġi applikat, li huwa impost unilateralment fuq prodotti nazzjonali jew barranin minħabba li dawn jaqsmu fruntiera, meta ma jkunx dazju doganali fis-sens strett tal-kelma, jikkostitwixxi taxxa b'effett ekwivalenti fis-sens ta’ l-Artikoli 9 u 12 tat-Trattat, anke jekk dan il-ħlas ma jinġabarx għall-benefiċċju ta’ l-Istat, ma jkollux effett diskriminatorju jew protettiv u l-prodott suġġett għal tali ħlas ma jkunx qiegħed jikkompeti ma’ xi prodott domestiku" (sentenza ta' l-1 ta' Lulju 1969, Sociaal Fonds voor de Diamantarbeiders, iċċitata aktar 'il fuq, punt 18).
122. Il-miżura introdotta mir-regolament kontenzjuż tikkostitwixxi ħlas pekunjarju impost unilateralment mill-Komunità fuq gearboxes
F-15 minħabba li dawn jaqsmu fruntiera. Konsegwentament, mingħajr ma huwa neċessarju li jiġi stabbilit jekk din il-miżura għandhiex titqies bħala dazju doganali fuq l-importazzjoni fis-sens strett tal-kelma, għandu jiġi kkonstatat illi hija tikkostitwixxi, ta’ l-anqas, taxxa b'effett ekwivalenti fis-sens ta' l-Artikolu 10 tal-FtehimŻEE. Minn dan jirriżulta li, wara d-dħul fis-seħħ tal-Ftehim ŻEE, ir-regolament kontenzjuż kien kuntrarju għal dan l-artikolu.
123. Minn dan jirriżulta li, billi adotta r-regolament kontenzjuż fil-perijodu li ppreċeda d-dħul fis-seħħ tal-Ftehim ŻEE u wara li l-Komunitajiet kienu ddepożitaw l-istrumenti ta’ aprovazzjoni tagħhom, il-Kunsill kiser l-aspettattivi leġittimi tar-rikorrenti.
124. Minbarra dan, mill-ġurisprudenza jirriżulta li l-leġiżlazzjoni Komunitarja għandha tkun ċerta u l-applikazzjoni tagħha għandha tkun previżibbli mill-individwi. Il-prinċipju taċ-ċertezza legali jeżiġi li kull miżura ta’ l-istituzzjonijiet li jkollha effetti legali tkun ċara u preċiża u li l-persuna kkonċernata għandha tkun mgħarrfa biha b’tali mod illi tista’ tkun taf b'ċertezza minn meta din il-miżura tibda teżisti u minn meta jibdew l-effetti legali tagħha. Dan ir-rekwiżit ta’ ċertezza legali għandu jkun osservat b’mod aktar strett fil-każ ta’ miżura li x’aktarx ser ikollha konsegwenzi finanzjarji sabiex dawk ikkonċernati jistgħu jkunu jafu b’mod preċiż il-medda ta' l-obbligi li timponi fuqhom (ara s-sentenzi tal-Qorti tal-Ġustizzja tad-9 ta' Lulju 1981, Gondrand Frères u Garancini, 169/80, Ġabra p. 1931, punt 17; tat-22 ta' Frar 1984, Kloppenburg, 70/83, Ġabra p. 1075, punt 11; tal-15 ta' Diċembru 1987, Irlanda vs Il-Kummissjoni, 325/85, Ġabra p. 5041, punt 18; u tal-Qorti tal-Prim'Istanza tas-7 ta' Frar 1991, Tagaras vs Il-Qorti tal-Ġustizzja, T-18/89 u T-24/89, Ġabra p. II-53, punt 40).
125. Billi adotta r-regolament kontenzjuż fl-20 ta’ Diċembru 1993, meta kien jaf b’ċertezza li l-Ftehim ŻEE kien ser jidħol fis-seħħ fl-1 ta’ Jannar 1994, il-Kunsill xjentement ħoloq sitwazzjoni li fiha, b’effett minn Jannar 1994, kienu ser jeżistu flimkien żewġ regoli legali li jmorru kontra xulxin, jiġifieri, minn naħa, ir-regolament kontenzjuż, li huwa direttament applikabbli fis-sistemi legali nazzjonali u li jistabbilixxi mill-ġdid dazju ta’ 4.9% fuq l-importazzjoni ta’ gearboxes
F-15 iffabbrikati mir-rikorrenti, u, min-naħa l-oħra, l-Artikolu 10 tal-Ftehim ŻEE, li għandu effett dirett u li jipprojbixxi d-dazji doganali fuq l-importazzjoni u kull taxxa b'effett ekwivalenti. Konsegwentament, ir-regolament kontenzjuż ma jistax jitqies bħala leġiżlazzjoni Komunitarja li hija ċerta u l- applikazjoni tagħha ma tistax titqies prevedibbli minn dawk li huma suġġetti għaliha. Minn dan jirriżulta li l-Kunsill kiser ukoll il-prinċipju ta’ ċertezza legali.
126. Minkejja li dawn iż-żewġ vjolazzjonijiet ta’ prinċipji ġenerali tad-dritt għandhom jitqiesu li huma fihom infushom serji biżejjed biex iwasslu għall-annullament tar-regolament kontenzjuż, għandu jiġi wkoll stabbilit jekk, kif ir-rikorrenti jallega, il-Kunsill, b’mod deliberat, ta data b'lura lill-edizzjoni tal-Ġurnal Uffiċjali li fiha ġie ppubblikat ir-Regolament.
127. L-edizzjoni tal-Ġurnal Uffiċjali li fiha kien ippubblikat ir-regolament kontenzjuż iġġib id-data tal-31 ta’ Diċembru 1993. Skond l-Artikolu 2 tiegħu, ir-regolament kellu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali. Madankollu, mir-risposti bil-miktub ta' l-Uffiċċju tal-Pubblikazzjonijiet għall-mistoqsijiet tal-Qorti tal-Prim'Istanza jirriżulta li l-Ġurnal Uffiċjali tal-31 ta’ Diċembru 1993 kien biss disponibbli għall-pubbliku, mis-sede ta’ l-Uffiċċju tal-Pubblikazzjonijiet, fil-lingwi uffiċjali kollha tal-Komunità, fil-11 ta’ Jannar 1994 fl-4.45 ta' wara nofsinhar. Skond il-ġurisprudenza, għalkemm hemm preżunzjoni li d-data tal-pubblikazzjoni hija d-data li attwalment tidher fuq kull edizzjoni tal-Ġurnal Uffiċjali, jekk ikun hemm evidenza li turi l-kuntrarju wieħed jqis id-data attwali ta’ pubblikazzjoni (ara s-sentenza Racke, iċċitata aktar 'il fuq, punt 15). Minn dan jirriżulta li d-data attwali tal-pubblikazzjoni ta' l-edizzjoni tal-Ġurnal Uffiċjali in kwistjoni f'din il-kawża hija l-11 ta’ Jannar 1994 u li r-regolament daħal biss fis-seħħ f'din l-aħħar data.
128. Minbarra dan, mid-dokumenti tal-proċess, mid-dokumenti prodotti mill-Kunsill fuq talba tal-Qorti tal-Prim'Istanza u mir-risposti bil-miktub tal-Kunsill u ta' l-Uffiċċju tal-Pubblikazzjonijiet għall-mistoqsijiet tal-Qorti tal-Prim'Istanza, jirriżulta li l-Kunsill bagħat ir-regolament kontenzjuż lill-Uffiċċju tal-Pubblikazzjonijiet fit-3 jew fl-4 ta’ Jannar 1994; illi nota li ntbagħtet flimkien miegħu tat istruzzjonijiet lill-Uffiċċju tal-Pubblikazzjonijiet sabiex jippubblika r-regolament fil-Ġurnal Uffiċjali ta' l-1993; illi l-Kunsill ikkonferma din l-istruzzjoni meta saritlu telefonata mill-Uffiċċju tal-Pubblikazzjonijiet u illi dan ta’ l-aħħar irċieva r-regolament sħiħ b’faks fis-6 ta’ Jannar 1994.
129. Matul is-seduta, b’risposta għall-mistoqsijiet li saru tal-Qorti tal-Prim'Istanza, il-Kunsill spjega li huwa qatt ma allega li r-regolament in kwistjoni kellu jidħol fis-seħħ qabel il-pubblikazzjoni tiegħu. Dak iż-żmien, anke jekk kienet taf bil-ġurisprudenza dwar id-data attwali ta’ pubblikazzjoni tal-Ġurnal Uffiċjali (ara aktar 'il fuq, punt 127), l-amministrazzjoni tal-Kunsill kellha d-drawwa li tagħti istruzzjonijiet lill-Uffiċju tal-Pubblikazzjonijiet sabiex jippubblika l-miżuri adottati f’sena partikolari fl-edizzjoni tal-Ġurnal Uffiċjali ta' dik is-sena. Din id-drawwa madankollu nbidlet minn dak iż-żmien 'l hawn.
130. Madankollu, mingħajr ma tagħti deċiżjoni dwar il-legalità ta’ din id-drawwa, li għandha titqies bħala, ta’ l-anqas, dubbjuża, il-Qorti tal-Prim'Istanza tosserva li, kuntrarjament għal din l-istess drawwa, diversi miżuri adottati mill-Kunsill f’Diċembru 1993 ġew ippubblikati fl-edizzjoni tal-Ġurnal Uffiċjali ta' l-1994. Dawn il-miżuri jinkludi, b'mod partikolari, id-Deċiżjonijiet 94/1 u 94/2, li kienu adottati fit-13 ta’ Diċembru 1993 iżda ġew ippubblikati fl-ĠU 1994, L 1, bid-data tat-3 ta’ Jannar 1994, kif ukoll ir-Regolament tal-Kunsill (KE) Nru 5/94, tat-22 ta’ Diċembru 1993, dwar is-sospensjoni ta’ miżuri kontra d- dumping
kontra l-pajjiżi EFTA, li ġie ppubblikat fl-ĠU 1994, L 3, bid-data tal-5 ta’ Jannar 1994.
131. Konsegwentament, il-Kunsill deliberatament ta data b’lura lill-edizzjoni tal-Ġurnal Uffiċjali li fiha ġie ppubblikat ir-regolament kontenzjuż.
132. Billi aġixxa b’dan il-mod, huwa reġa' kiser il-prinċipju ta’ ċertezza legali li, skond il-ġurisprudenza msemmija fil-punt 124 aktar 'il fuq, teżiġi li kull miżura ta’ l-istituzzjonijiet li jkollha effetti legali tkun, mhux biss ċara u preċiża, iżda li tinġieb wkoll għall-għarfien tal-persuna kkonċernata b’tali mod illi din tista' tkun taf b'ċertezza l-mument minn meta l-imsemmija miżura tibda teżisti u jibda jkollha effetti legali.
133. L-imġiba ta’ l-amministrazzjoni tal-Kunsill għandha titqies li hija partikolarment serja peress li tmur kontra l-istruzzjonijiet formali tal-Kunsill stess lill-Uffiċċju tal-Pubblikazzjonijiet u li huma "intiżi li jiżguraw illi d-data ta’ pubblikazzjoni fuq kull edizzjoni tal-Ġurnal Uffiċjali tikkorrispondi mad-data li fiha dik l-edizzjoni tkun fil-fatt disponibbli għall-pubbliku fil-lingwi kollha fl-imsemmi uffiċċju" (ara s-sentenza Racke, iċċitata aktar 'il fuq, punt 15). Minbarra dan, hekk kif ir-rikorrenti ġustament tosserva, il-qafas legali li kien jeżisti fil-31 ta’ Diċembru 1993 kien differenti minn dak li kien jeżisti wara l-1 ta’ Jannar 1994, id-data li fiha daħal fis-seħħ il-Ftehim ŻEE.
134. Minn dak kollu li għadu kemm intqal jirriżulta li l-ewwel motiv u t-tieni parti tat-tieni motiv, ikkunsidrati flimkien, huma fondati.
135. F'dawn iċ-ċirkustanzi, ir-regolament kontenzjuż għandu jiġi annullat, mingħajr ma jkun neċessarju li tingħata deċiżjoni fuq l-argumenti u l-motivi l-oħra li tqajmu mir-rikorrenti.
Fuq l-ispejjeż
136. Skond l-Artikolu 87(2) tar-Regoli tal-Proċedura, il-parti li titlef għandha tkun ordnata tbati l-ispejjeż jekk dawn ikunu ġew mitluba. Peress li l-Kunsill tilef, huwa għandu jkun ordnat ibati l-ispejjeż tiegħu, flimkien ma' dawk tar-rikorrenti, kif mitlub mill-istess rikorrenti.
137. L-Artikolu 87(4) tar-Regoli tal-Proċedura jipprovdi li l-istituzzjonijiet li jintervjenu fil-kawża għandhom ibatu l-ispejjeż tagħhom. Għaldaqstant, il-Kummissjoni għandha tbati l-ispejjeż tagħha.
138. Ir-Repubblika ta’ l-Awstrija, li ġiet ammessa sabiex tintervjeni, mhux skond it-tieni paragrafu ta’ l-Artikolu 37 ta’ l-Istatut (KE) tal-Qorti tal-Ġustizzja, iżda skond l-impenn tal-Komunità, li jinsab fid-Dikjarazzjoni "fuq id-drittijiet ta’ l-Istati EFTA quddiem il-Qorti tal-Ġustizzja tal-KE", li hija annessa mal-Ftehim ŻEE, u li hija intiża li tiftaħ għall-Istati EFTA u l-Awtorità ta’ Sorveljanza EFTA xi possibbiltajiet ta' intervent quddiem il-Qorti tal-Ġustizzja bis-saħħa ta' l-Artikolu 37 ta’ l-Istatut ta' l-istess Qorti "sabiex tiġi msaħħa l-omoġeneità legali fi ħdan iż-ŻEE’ (ara d-digriet tal-Qorti tal-Prim'Istanza ta' l-20 ta’ Ottubru 1994, Opel Austria vs Il-Kunsill, T-115/94, li ma ġiex ippubblikat fil-Ġabra). Din id-dikjarazzjoni għandha tkun interpretata fis-sens li l-Komunità impenjat ruħha li testendi l-istess possibiltajiet ta' intervent lill-Istati EFTA u lill-Awtorità ta’ Sorveljanza EFTA bħal dawk li għandhom l-Istati Membri u l-istituzzjonijiet Komunitarji. Minn dan jirriżulta li dawn għandhom igawdu l-istess drittijiet u jkunu suġġetti għall-istess obbligi. L-Artikolu 87(4) tar-Regoli tal-Proċedura jipprovdu li l-Istati Membri li jintervjenu fil-kawża għandhom ibatu l-ispejjeż tagħhom. F'dawn iċ-ċirkustanzi, ir-Repubblika ta’ l-Awstrija għandha tbati l-ispejjeż tagħha.
Parti operattiva
Għal dawn il-motivi,
IL-QORTI TAL-PRIM'ISTANZA (Ir-Raba' Awla)
taqta' u tiddeciedi li:
1) Ir-Regolament tal-Kunsill (KE) Nru 3697/93, ta' l-20 ta’ Diċembru 1993, li jirtira konċessjonijiet ta’ tariffi skond l-Artikolu 23(2) u l-Artikolu 27(3)(a) tal-Ftehim ta’ Kummerċ Ħieles bejn il-Komunità u l-Awstrija (General Motors Austria) huwa annullat.
2) Il-Kunsill għandu jbati l-ispejjeż tiegħu flimkien ma' dawk tar-rikorrenti;
3) Il-Kummissjoni u r-Repubblika ta’ l-Awstrija għandhom ibatu l-ispejjeż tagħhom.